amanoisuno/poetBack huggingface dataset:
謝王耿太博惠藤床王虞部惠藤枕 魏野 
藤床藤枕睡騰騰，軟勝眠莎與曲肱。知似邊韶偏寄惠，夢中長亦感空心朋。
苔錢八韻 魏野 
物外幽奇物，吟看復歎吁。豪家如可用，窮巷却應無。閑共僧贏得，卑嫌俗競呼。山疑和雨買，地似带煙租。密鎖憐庭竹，深藏恨砌蕪。貪多寧損志，嫌少不爲愚。良冶何由鑄，常流豈易圖。野人唯自愛，難把悅妻孥。
題崇勝院河亭 魏野 
陝郡衙中寺，亭臨翠靄閒。數聲離岸艫，幾點別州山。野客猶思住，江鷗亦忘還。隔牆歌舞地，喧靜不相關。
送徐道士赴闕 魏野 
捧詔異常倫，無官豈累真。瓢知空似性，琴想重於身。卧必思雲切，行應待鶴頻。林間起相送，漸覺世還淳。
寄贈藍田王闢寺丞 魏野 
藍田名冠古京華，詩匠移風更可誇。解使射生人改業，能令逐熟客安家。韓文公記存廳壁，王右丞居對縣衙。見說偷閑偏往處，悟真寺最好煙霞。
送趙寺簿東歸 魏野 
官滿猶如下第貧，軒車迎頼舊田文。九皋禽畔偏辭我，六出花中獨送君。易把當盃唯俗物，難持賮路是溪雲。孝終且覓甘棠倅，談笑還圖得再聞。
和寇寺丞夏日遊麗春園 魏野 
麗春園甲召公城，池想遊魚恨至清。一簇樓臺如畫出，數羣鷗鷺似家生。芰荷香裏垂綸坐，楊柳陰中把卷行。不領管絃唯靜憩，相門年少有高情。
謝龍圖李待制見寄  其一 魏野 
煙霄閑似在煙霞，唯有龍圖學士家。和了御詩垂錦帳，卧聽仙樂出宮花。
謝龍圖李待制見寄  其二 魏野 
遥知清貴孰能攀，天上閑勝地上閑。除對聖君論道外，時題詩句落人間。
喜岐賁王闈見訪 魏野 
久別思方切，同來宿弊廬。閑聽一夜話，勝讀十年書。拙喜交情在，貧慚主禮疏。共嗟高會少，且願更躊躇。
謝孫舍人題名水亭因有紀贈 魏野 
紫微客寫青苔壁，不與尋常姓字同。多謝溪煙知我意，預先替作碧紗籠。
贈潘閬 魏野 
昔賢放志多狂怪，若比今來總未如。從此華山圖籍上，又添潘閬倒騎馿。
春日述懷 魏野 
春暖出茅亭，携筇傍水行。易諳馴鹿性，難辨鬭禽情。妻喜栽花活，童誇鬭草贏。翻嫌我慵拙，不解强謀生。
同大孫狀元送楊甫之蒲中 魏野 
蒲本舜都州，君思獨去遊。雲分五老頂，河噴二妃樓。雨足禾初熟，霜遲葉尚稠。此行貧莫歎，飲餞是三頭。
送王衢赴舉 魏野 
獨薦因公道，孤寒去若何。遥裝行李少，近事祖筵多。小雪飄嵩嶽，微冰結汴河。歸來乘駟馬，林下願重過。
寄贈陳越兼簡臧奎 魏野 
君遊帝里共喧喧，我向溪邊獨悄然。工部聲華窮委地，翰林風骨醉看天。朱門想少投封狀，兩制應多借盛編。佇聽彤庭呈試罷，龍頭相讓一人前。
白菊 魏野 
濃露繁霜著似無，幾多光彩照庭除。何須更待螢兼雪，便好叢邊夜讀書。
四十自詠 魏野 
閑心雖不動，記性覺潛衰。棋退難饒客，琴生却問兒。手慵農器信，身散道裝知。筆硯將何用，除因改舊詩。
喜大孫狀元見訪 魏野 
道同忘貴賤，陋巷每頻看。相見唯呼字，留題不著官。狂吟無所忌，靜坐有餘歡。却恨歸公署，茅堂會宿難。
謝師刑部見召 魏野 
錦帳公餘後，紗巾召見初。一言忻契合，三拜愧生疏。漸見詩多拙，方知譽轉虛。猶能時遣吏，相問到貧居。
贈三門漕運錢舍人 魏野 
相知有宿緣，一見兩忻然。我拙宜名野，君廉恨姓錢。唱酬思閣筆，迎送愧樓船。却恐徵歸闕，慵過砥柱邊。
送太白山人俞太中之商於訪道友王知常洎歸故山 魏野 
羨我詩中偶有名，輸君物外更無縈。水聲山色爲聲色，鶴性雲情是性情。四皓雲間尋舊友，三清路上指前程。連天太白從今去，林下何時得再迎。
暮秋懷閏師 魏野 
風清月白樹紅時，無奈重城隔閏師。却羨潺湲階下水，夜深流入白蓮池。
聞潘閬新授滁州散參因以寄賀 魏野 
江鄉去想勝還鄉，官職尋常事不常。會得聖君無別意，只應圖繼賈司倉。
送朱台符學士關西巡撫 魏野  华山
聖主念黎庶，選君來撫綏。望高虛兩制，權重带三司。帝澤隨車布，文星逐郡移。語稀如學淺，僕少似官卑。疏減民間賦，編添馬上詩。經遊憐勝異，迎送厭歌吹。寒別申湖晚，晴過華嶽遲。瓊林想迴日，未失賞花期。
陪喬職方泛舟之三門謁禹祠 魏野 
波浪濺旌旗，東浮謁禹祠。千秋花發日，兩院獄空時。城裏閑棠樹，船中舞柘枝。晉公曾禊洛，不召野人隨。
冬日述懷 魏野 
癭枕閑欹葦箔褰，浩然情性雪晴天。却嫌雛鶴饒聲氣，驚覺茅簷曝背眠。
和三門竇寺丞見寄 魏野 
風情不獨少人同，滿腹書寧愧郝隆。職務恰如波正急，輜囊長似獄長空。柳藏衙樹侵堤綠，旗插樓船照岸紅。見說公餘無一事，題詩多在禹祠中。
送李主簿之任南陵 魏野 
無歎徒勞向宦途，不羣氣岸有誰如。南陵暫掌仇香印，北闕終行賈誼書。且喜江山尋勝境，莫辭韋杜別幽居。少年躍馬同星使，免得詩中道跨馿。
酬王太博見寄 魏野 
錦川誰爲寄陽春，清浄堂中清浄人。二十八言刊石處，長如列宿照閑身。
題閏師禪庭雙竹 魏野 
離叢並長對禪扃，乍見翻疑是一莖。我恨與師居隔郭，他生願似此君生。
謝喬職方惠山菜 魏野 
山菜尋常見眼明，使君偏賜況新生。野人屈指皆知性，老圃從頭不識名。五鼎減來爲異味，一簞添出稱閑情。兒童笑道真嘉饌，詩思因餐覺轉清。
送丕上人南遊 魏野 
江山獨去遊，遊遍始應休。雲外敲清磬，船中剃白頭。阻風孤島晚，聽雨二林秋。南國多嘉境，詩牌幾處留。
和王衢見寄 魏野 
久向東郊住，漸同麋鹿情。遊山岐路熟，見寄禮儀生。藜杖新仍重，荷衣破轉輕。身猶爲外物，詩亦是虛名。自愛閑無敵，誰憂道未行。絕疑疏日者，相許愧時英。窮易憐無著，圍棋惡有爭。唯應心友至，林下笑相迎。
送師刑部赴闕 魏野 
白首休嗟嘆，君方任老臣。鳳書纔入手，鵲印喜離身。錦帳眠來舊，花磚步去新。離情棠樹曉，吟思洛陽春。御札催應併，天文動已頻。拜迎臺有吏，泣送巷無人。寺宿知題壁，山行想駐輪。從茲歸近密，閑謁轉無因。
河中孫學士以詩見寄因次本韻繼和三章用爲酬贈  其一 魏野 
表裏山河舜帝基，聖君館殿選賢知。開筵想任佳人擁，遊寺應嫌俗吏隨。政訝龔黄推絕席，文疑元白豎降旗。逍遥樓逈閑登處，幾感皇唐御製詩。
河中孫學士以詩見寄因次本韻繼和三章用爲酬贈  其二 魏野 
入居蘭省歸羣望，出守薄關自聖知。清禁乍辭仙漏遠，白樓閑上彩牋隨。伯夷廟下停金勒，大舜門中亞繡旗。遥想雄藩多少境，祇應公暇遍留詩。
河中孫學士以詩見寄因次本韻繼和三章用爲酬贈  其三 魏野 
山前衙署枕河湄，遂意榮居事可知。華省圖書雖暫別，故鄉風物似相隨。遶城奔浪喧更鼓，隔岸征帆映酒旗。刻石將同王閣長，永留遺愛向歌詩。
送劉法曹東歸 魏野 
上官多是嘆窮途，得替行裝盡有餘。唯有甘棠劉法掾，來時騎馬去騎馿。
贈惠崇上人 魏野 
張籍眼昏心不昧，崇師耳聵性還聰。是非言語徒喧世，贏得長如在定中。
送臧奎赴舉 魏野 
艱難天府解，去掇喜還悲。舊相和文薦，偏親带病辭。劍如機不用，琴似影相隨。僕爲初招戇，馿因賤買羸。窮途誰惻隠，貧卷自裝褫。餞送重陽後，榮歸上巳時。淚多同永別，酒少若輕離。又使林中客，從今役所思。
贈潁陽知縣劉燁著作 魏野 
門風是相門，積慶豈須論。祖德書儀在，科名榜貼存。政聲聞牧豎，墨跡見花村。物論將徵用，多應入諫垣。
聞張師德狀元登第因以寄賀兼呈梁固狀元 魏野 
科場消息到柴扉，皇宋風流事可知。封禪汾陰連歲榜，狀元俱是狀元兒。
寄贈河中表兄李瀆 魏野 
早年聲譽壓羣公，恥與浮華鬭競同。似我枉教縻好爵，如君方信是冥鴻。軒車少見權門下，圖籍多於祕閣中。豈獨聖朝無賀監，退藏自怯達堯聰。
和并州劉密學見寄 魏野 
還如裴度鎮河東，百萬軍民畏愛中。鍾鼓久喧刁斗靜，旌幢一指鴈門空。瀟湘故友參時務，燕趙佳人接土風。密地再歸知不出，莫將竹馬約童蒙。
寄贈三門漕運卞寺丞二首  其一 魏野 
威權自與轉輸同，僕從衙庭事事雄。十郡山河關職務，一門忠孝是家風。圖書半在仙舟裏，碑板多留禹廟中。閑想春堤遊賞處，桃花浪照舞筵紅。
寄贈三門漕運卞寺丞二首  其二 魏野 
三門閑想六龍家，多少春來事可誇。閣道尋僧同鷲嶺，樓船載妓勝仙槎。送迎幾拂新亭柳，巡歷時穿舊縣花。野客尋常思重謁，却愁詩酒勢難加。
檉師告歸廬岳贈之筇杖 魏野 
瘦筇生本接西蠻，我已携來二十年。輟贈檉師歸老處，稱將吟倚虎溪邊。
聞王衢王專下第因有所感 魏野 
忽見僧來說，千愁集病顔。聞君俱下第，使我轉思山。疑欲鑽龜卜，窮應嘆雉還。此懷何處寫，月上太虛閒。
送臧奎之寧州謁韓使君 魏野 
路遠邠郊外，嚴冬去若何。時平防賊少，山險下馿多。塞色晴猶慘，蕃音譯尚訛。賢侯雖禮待，陟屺願頻歌。
贈長安知縣陳堯佐 魏野 
少作長安宰，尋常似隠夫。琴書家慣有，杖印客疑無。錦水心雖役，圭峰眼不辜。閑簽歸業狀，貧典舊山圖。酒爲廉猶斷，棋因讓忽輸。即看聯鴈序，相繼在蓬壺。
上致仕趙中令 魏野 
王業致艱難，功成退自安。閑中猶有俸，品外更無官。洛水垂簾聽，嵩峰憑几看。唯應問安詔，時復到門闌。
題高都監新亭 魏野 
高氏創高亭，亭因地得名。半空雲咫尺，百里鏡分明。襟带山圍陝，咽喉地接京。晝閑多待士，時靜少論兵。鍾磬聞蓮舍，槍旗見柳營。吾廬正相望，不似在重城。
上左馮陳使君 魏野 
祖德相門闌，分符衆比難。憂民如有病，見客似無官。地鎮三秦重，衙當二華寒。道心輕仗鉞，詩性鄙登壇。佐幕多名士，開筵少俗歡。星連蒲分野，河带渭波瀾。勸課耕初動，行香漏未殘。書容吾道借，琴聽越僧彈。拜敕風鳴珮，朝元露溼冠。皇恩終錫馬，清夢必驂鸞。報國嫌言利，脩真笑鍊丹。高碑人待立，此詠願同刊。
謝孫狀元寒食見贈 魏野 
一首狀元詩，封來到竹扉。讀留寒食燭，拜換道家衣。譽過心無愧，酬遲禮轉非。閑思播琴裏，誰更會玄微。
送馬共之任內江縣尉兼主簿 魏野 
馿上吟詩賈島同，內江歸去指江東。封疆半在猿聲裏，道路多穿竹箐中。想得兩衙長鎖印，應過三載不張弓。重登制策高科在，筆硯公餘莫廢功。
送喬職方赴闕 魏野 
一種徵書下九重，漢唐賢士豈能同。定歸金馬殊黄散，不解銀魚勝白公。千騎擁行歧路滿，萬人泣送郡城空。他時若繼前交代，肯意棠郊鶴髮翁。
喬職方將赴闕詔領河東轉輸再成長句送之 魏野 
河東控塞詔通儒，二十餘州繫慘舒。位列九天應自致，權除兩地更誰如。薦賢表想慇懃發，詠物詩應取次書。不爲龍鍾頭半白，好拋泉石從軒車。
留題滻川姚氏鳴琴泉 魏野 
琴裏休誇石上泉，爭如此處聽潺湲。愛於琴裏無他意，落砌聲聲是自然。
將離藍田同王闢太博飲於王氏亭聯成二韻  其一 魏野 
白鹿原東滻水西，楊花漠漠草萋萋。
將離藍田同王闢太博飲於王氏亭聯成二韻  其二 魏野 
那堪對此還醒別，況是醍醐鳥正啼。
謝馮亞惠鶴 魏野 
慇懃親惠鶴，迢遞自江濆。情性渾如我，精神酷似君。舞思同座看，唳想隔城聞。從此添詩景，爲題好共分。
送元上人歸寧 魏野 
禪性雖無著，偏親奈白頭。直應飛錫到，方是倚門休。雪裏猶思去，花前豈易留。如何迎侍得，住近免離愁。
詠懷 魏野 
靜顧身兼世，何須哂復吁。境牽情各有，道斷事皆無。拜少腰寧負，眠多眼不辜。權豪任相笑，適性自爲娛。
酬謝商祕丞見贈詩牌 魏野 
初得春方暖，今來歲已闌。紫泥辭却易，白雪和終難。頻拂心寧倦，時吟齒覺寒。會須親謝去，閑拄折魚竿。
和長安孫舍人見寄 魏野 
長安君到轉民安，夏少炎蒸臘少寒。接使管絃登月榭，勸農旌旆入煙巒。龍池似錦花堪賞，鶉野如雲稼好觀。見說添蘇亞蘇小，隨軒應是珮珊珊。
謝喬職方惠書 魏野 
珍重君郎一紙書，親書何啻敵瓊琚。便迴豈易逢歸鴈，頻看應難長蠹魚。先寄路經千里外，後批情更萬重餘。靜思貴不忘貧賤，當日荆州亦未如。
送陳越之河中寧覲 魏野 
寧覲高堂舜井西，欲辭東閤思依依。三台筵上飛觴送，五老峰前負米歸。莫嘆貴無蘇子印，且憐榮有老萊衣。舊書達少應投杼，新集鎸多肯斷機。紅葉村坊臨水迥，黄花岐路入山微。重陽雖近難留住，把酒登高會又違。
太保瑯琊相公見惠酒因成二絕用爲紀謝  其一 魏野 
從前相輔皆頻出，獨在中書十五秋。太嶽汾陰封祀了，這迴好共赤松遊。
太保瑯琊相公見惠酒因成二絕用爲紀謝  其二 魏野 
玉液定從金口輟，曹樽分又到顔瓢。雖無愁悶憑銷處，麴糵恩濃豈易銷。
冬暮郊居 魏野 
村落欲黄昏，寒雲片片凝。隔城鐘似磬，遠岫燒如燈。名利堪彈指，林泉但枕肱。何由遂閑散，自喜本無能。
送俞極山人歸太華 魏野 
三峰倚太虛，四嶽境難如。雲向中方起，人歸絕頂居。道全忘世態，詩必答天書。不待辭榮去，還應笑二疏。
謝長安孫舍人寄惠蜀牋并茶二首  其一 魏野 
彩牋一軸敵瓊瑰，喜見親題手自開。遠勝浣花人寄到，貴從視草客分來。百張重疊霞初卷，十色參差錦乍裁。紅藥篇章方雅稱，老夫無用擬封迴。
謝長安孫舍人寄惠蜀牋并茶二首  其二 魏野 
誰將新茗寄柴扉，京兆孫家小紫微。鼎是舒州烹始稱，甌除越國貯皆非。盧仝詩裏功堪比，陸羽經中法可依。不敢頻嘗無別意，却嫌睡少夢君稀。
和進士田亞夫見贈 魏野 
失意人方羨野人，因酬嘉句謝知聞。都緣月桂終難捨，豈是煙蘿不肯分。且縱高情歌白雪，莫嗟下第負青雲。孤寒自古功成晚，那獨昌朝只有君。
寄題石都尉林亭 魏野 
園林都尉宅，景好冠京華。便合名金谷，其如是石家。池塘分御水，樓閣見宮花。有客因來說，令人動嘆嗟。
謝潘閬寄惠白雞 魏野 
遠惠雞同雪，應圖警卧雲。如君鳴有信，似我素無文。映樹迷蟾彩，臨流雜鷺羣。朝昏何所恨，不共隔籬聞。
夏日書事 魏野 
尋常苦出門，況復在炎蒸。短褐披猶懶，長裾曳豈能。松風輕賜扇，石井勝頒冰。只此貧無事，常愁不易勝。
寄贈長安宋澥逸人十韻 魏野 
家盛翻嘉遁，誰同物外情。徵君爲密友，內翰是難兄。靜論儒宗服，狂歌俠少驚。道裝輕紫綬，酒旆勝紅旌。將相慵趨謁，漁樵喜送迎。門開紫閣色，歌枕漕河聲。野鶴聽調瑟，沙鷗看濯纓。煙霞連杜曲，桑柘接昆明。丹訣皆親寫，芝田忽自耕。終須盡室去，相並掩柴荆。
和陳推官暮春感興 魏野 
角冠閑戴任欹斜，騎馬人稀到我家。僧體盤餐唯筍味，道情欄檻只松花。驚迴馴鹿林閒犬，聒殺靈龜雨後蛙。春去尋常何足歎，自將寂寞並繁華。
和河中孫諫議見送同薛田察院之龍門謁劉燁大著 魏野 
閑憶披雲輟卧雲，盡驚獬豸鹿同羣。舜耕山下辭廉使，禹鑿門前謁宰君。莫訝樓臺拋接武，却愁泉石動移文。花時離別尤堪惜，頭白三分欲二分。
登原州城呈張蕡從事 魏野 
異鄉何處最牽愁，獨上邊城城上樓。日暮北來唯有鴈，地寒西去更無州。數聲塞角高還咽，一派涇河凍不流。君作貧官我爲客，此中離恨共難收。
送長安趙侍郎赴闕 魏野 
嗣君徵舊相，物論更無餘。聖日歸黄閣，台星正碧虛。四方聞樂只，一郡泣漣如。灞水猶疑噎，秦雲亦不舒。綺羅圍祖席，朱紫擁征車。從樂時調瑟，行厨忽饌蔬。先牌唯選寺，遞鋪只擔書。古道禾殘後，長亭木落初。朝官逢下馬，野客送騎馿。從此門尤峻，何由再曳裾。
白鷴  其一 魏野 
萬里南禽未說珍，且論得處到來因。尚書遠託誰相寄，制策登科第一人。
白鷴  其二 魏野 
山雞形狀鶴精神，紋似漣漪動白蘋。物異恩殊堪鄭重，廟堂人寄草堂人。
白鷴  其三 魏野 
水國籠來到水村，也應懷土也懷恩。曾爲閑客還同我，今日俱遥舊相門。
白鷴  其四 魏野 
李白詩中聞未識，謝莊賦裏見長思。今朝得爾心雖喜，致謝慚無吐鳳詩。
送王闢赴舉 魏野 
何必問龜長，知音在玉堂。十全才衆許，雙美卷親裝。雲少離山驛，塵多近帝鄉。花時新榜帖，先爲達巖房。
知玄武縣薛祕丞繼示手書因以謝 魏野 
至交忘貴賤，豈可與常論。少似君書札，多於我夢魂。楊岐從蜀邑，雁遞到煙村。倒篋時將讀，誰言我眼昏。
秋霽草堂閑望 魏野 
草堂高逈勝危樓，時節殘陽向晚秋。野色青黄禾半熟，雲容黑白雨初收。依依永巷聞村笛，隠隠長河認客舟。正是詩家好風景，懶隨前哲却悲愁。
和孫舍人重過陝下二首  其一 魏野 
二陝重過一紀强，麻衣已變椹袍光。數宵黄閤延三字，幾處青樓認五郎。顧我豈能誇舌在，逢君寧復嘆脣亡。大龍頭喪同傷處，吏隠亭欹鄭谷傍。
和孫舍人重過陝下二首  其二 魏野 
一種分符兩種榮，朱衣院吏引紅旌。全家首赴酇侯鎮，半路重過召伯城。迎步綺羅無舊態，隨軒絲竹有新聲。野人相見忻還愧，爲愛交情似世情。
酬閏師見贈 魏野 
絕唱知難繼，因茲久滯淹。隔年酬不得，終日誦無厭。曬曝偏防蠹，收藏別著簽。偶吟聊報謝，遲拙莫相嫌。
乞牋紙寄犀浦王專著作 魏野 
故人何處暫驅雞，犀浦封疆濯錦西。五色彩牋宜寄惠，知君管得浣花溪。
送王遷歸青社 魏野 
此別重傷情，寒天二十程。弟分微祿送，兒逐蹇驢行。雪蔽千山色，冰含萬水聲。何時再相見，去去海邊城。
送諤師赴王寺丞召寫碑 魏野 
才高吐鳳欺黄絹，墨妙迴鸞命碧雲。雙美便堪傳萬古，羲之書法退之文。
寄用晦上人 魏野 
帝里如何忘舊山，却因知己得名賢。司倉道合唯無可，吏部交遊祇大顛。紫色袈裟無蕙带，清齋襯施有苔錢。詩中琴裏偏相憶，用晦還應信仲先。
和三門竇程寺丞見贈 魏野 
禹門分署似仙居，誰羨同年在直廬。閑製曲教鴉角唱，醉吟詩遣鳳毛書。蒙過村巷驚玄豹，命踏廳階上白馿。莫訝此篇酬更晚，只緣思澀豈情疏。
同閏師宿三門開化院二首  其一 魏野 
白蓮社主碧溪人，同宿三門寺裏雲。四面濤聲秋更怒，並床猶恐話難聞。
同閏師宿三門開化院二首  其二 魏野 
瘦筇輕錫共携遊，砥柱峰前宿寺樓。各有溪居懶歸去，經旬不是兩相留。
寄題洪州華林胡氏書齋 魏野 
江僧昨日到茅齋，曾向華林挂錫來。因說胡家宗族盛，御書樓對義門臺。
上解梁潘學士十韻 魏野 
盡繼祖風流，其如髩未秋。石渠陳表讓，山郡折資求。舜禹城分界，神仙嶽映樓。淫祠隨處毀，學校逐鄉修。密疏多親寫，狂詩少自收。通宵營有樂，度歲獄無囚。酒席圍紅粉，鹽池照碧油。藥同方士煉，壺共野僧投。瓦礫今徒獻，瓊瑶舊未酬。幾多懷抱事，欲去復遲留。
寄逸人陳孟 魏野 
姑射山前住，朝昏事若何。爐消文火疾，琴斷武弦多。絕粒身彌健，酬杯性轉和。相思與僧約，春暖杖藜過。
詠懷 魏野 
道心雖博愛，遇物忽難兼。樹更因巢惜，雲曾爲月嫌。酒中寧有感，詩裏覺無厭。漸老成何事，疏慵病轉添。
贈安邑知縣方寺丞 魏野 
尋常少往還，門靜似居山。書爲傳家秘，琴因國忌閑。坐衙更鶴氅，行樂到禪關。約我休官後，鄰居竹樹間。
嵩嶽十四韻 魏野 
東西南北嶽，峻極盡難羣。有感生賢相，無偏像聖君。四方觀玉像，萬壑絕妖氛。影入周公側，聲曾漢后聞。民居依巨蔭，敕祭答殊勳。洞府高低接，都城左右分。烟浮巢父水，嵐濕許由墳。頂闊星難轉，巖高日易曛。薜蘿藏隠逸，瀑布濺耕耘。帝籍頒新讀，天香降廟焚。石危名啟母，柏大號將軍。獻壽臨雙闕，呈祥出五雲。將仙存舊跡，封禪驗遺文。終待移家住，閑眠樂放勳。
和陳推官見贈 魏野 
白髮朱衣好寫真，鵷行佐幕異常倫。勘書幾見招閑客，斷案常思出罪人。棠樹政聲僧說遠，蘇臺實錄世傳新。仍知公退無餘事，惟祇焚香禮北辰。
張生示予詠菊詩且古之作者遲晚之意頗同體狀之功未盡因書一絕以答之 魏野 
正當摇落獨芳妍，向晚吟看露泫然。還似六宮人競怨，幾多珠淚濕金鈿。
送薛端公赴右蜀均輸兼呈司理劉大著二首  其一 魏野 
金魚新躍綉衣邊，暫委均輸出劍關。九折路危驄馬怯，一方塵靜木牛閑。諸侯迎送威風下，赤子歌謠喜氣間。更羨錦城劉大著，海棠花裏恣追攀。
送薛端公赴右蜀均輸兼呈司理劉大著二首  其二 魏野 
旌旆悠悠出陝時，白頭人送倍依依。蜀川尚憶蒲蘆政，蠻洞先驚獬豸威。祖席香濃花未老，行厨味簡筍初肥。公餘若薦相如賦，郫縣梅仙好發揮。
謝益州司理劉大著寄惠筇竹杖 魏野 
雖勝斑竹與紅藤，絕遠羸軀豈易憑。爭得化龍歸錦水，老身騎去見心朋。
和孫虞部見贈 魏野 
朝客惠詩牌，山人愧不才。旱田春雨足，暗室夜光來。燈下吟三復，琴中鼓數迴。性愚非賜也，微旨尚難猜。
貽不出院真公 魏野 
閉戶頭初剃，今來已白頭。五侯堂上見，四海定中遊。鑿井還依砌，栽松欲映樓。人間思慮絕，擁衲任經秋。
別後却寄三門發運卞寺丞兼簡臧推官 魏野 
共泛樓船去，臨流羨送君。烟中旗不見，風裏樂猶聞。李郭情堪並，荀陳事豈分。歸來溪路上，特地愴離羣。
送劉大著赴任益州司理 魏野 
金口親除向錦川，一般監郡最榮遷。從來才已欺鸚鵡，此去冤應雪杜鵑。迎接僧攜筇竹杖，歌謠民寫浣花箋。移風定不妨吟笑，絕唱宜磨玉壘鎸。
晨興 魏野 
夜長乞待得晨興，躭睡童猶喚不應。燒葉爐中無宿火，讀書窗下有殘燈。臨階短髮梳和月，傍岸衰容洗带冰。料得巢禽翻怪訝，尋常日午起慵能。
酬和知制誥孫舍人見寄 魏野 
也知皇宋足名人，至論誰堪繼後塵。已見世傳元相制，將聞詔寫白公真。紫微星宿雖潛望，紅藥階除豈易親。野客多慚惠佳句，强酬應信廢精神。
送紫微孫舍人赴鎮長安 魏野 
長安千古帝王城，鎮選詞臣自聖情。三字带來天上貴，雙旌擁出世間榮。朱衣尚列神仙步，紅藥宜吟雅正聲。預想前春遊賞處，九龍池上百花明。
和郡侯詠雪 魏野 
時節初過打獵天，山河一色曉漫漫。梁王宴罷樽猶濕，謝傅詩成墨未乾。筆硯窗間寧覺夜，管絃堂上豈知寒。須知祥瑞同霖雨，莫作梅花柳絮看。
謝孫紫微同郡侯石太尉見訪 魏野 
誰共東郊訪懶魁，一時文武盡奇才。朱衣列到柴門住，皂纛隨穿竹徑來。乍照兒童戈似雪，忽驚猿鶴鼓如雷。眼看兩地翱翔去，溪上無由更接陪。
詠菊 魏野 
榮雖同雨露，晚不怨乾坤。五色中偏貴，千花後獨尊。馨非慚黍稷，採合勝蘋蘩。蛺蝶寒猶至，鷦鷯靜亦存。味堪資玉鉉，光欲奪金樽。带霧叢猶密，經霜艷更繁。砌蟲親有路，梁燕識無門。薜荔宜求友，茱萸好結婚。栽培勞婢僕，服食教兒孫。易把方先哲，難爲繼後昆。敗莎承亞朵，落葉擁纖根。雖異皇家瑞，寧孤白帝恩。延齡仙訣著，應候禮經言。不與羣芳競，還如我避喧。
上知府石太尉二首  其一 魏野 
陝城天險枕河湄，茆土真風勝暫知。雲霧雖頻霑虎節，雪霜全未染虬髭。白霓放作軍中練，紅袖行爲帳下旗。公暇不妨遊賞外，佐僚時得一篇詩。
上知府石太尉二首  其二 魏野 
功名早歲立艱難，今日堪銷費百般。婢僕出來皆會樂，兒童生下便爲官。實封萬戶方應足，密賜千金旋已殘。輟坐棠間慚豹略，莫嫌拘束動嗟嘆。
送三門發運辛寺丞赴闕 魏野 
山河仗忠信，盡室去安然。白浪爲行路，紅旗認坐船。禹門辭有燕，隋柳到無蟬。豈羨乘槎客，風流載管絃。
疏小渠 魏野 
分得前溪水，縈紆遶砌流。清泠雖可樂，嗚咽不關愁。靜稱浮花片，閑宜泛酒甌。却嫌川上看，時復有沉舟。
寄河中田沃兼呈李瀆徵君 魏野 
未遂去蓬瀛，閒居在舜城。七絃調似性，萬卷記如名。下榻留山相，敲門認竺卿。中條與太華，窗里見崢嶸。
送唐肅察院赴東川提刑 魏野 
按察東川十四州，幾多山水似蓬丘。清時應喜無冤雪，贏得乘驄到處遊。
薛田察院洎壽師同宿三門開化院 魏野 
繡衣蕙带方袍客，身計雖殊性共閒。同宿河心山頂寺，數宵無一事相關。
寄王谷推官 魏野 
登科二十載，佐幕尚如初。官爲詩磨折，家因酒破除。青衫應懶補，白髮想慵梳。別後常相憶，何緣得共居。
值雨宿諤師房 魏野 
信步閑遊處，妨歸路豈賒。因琴避山寺，和鶴宿僧家。語直非關酒，眠遲不爲茶。共論塵世裏，夜亦事如麻。
送王希赴任衢州判官 魏野 
秋江四十有餘程，稱作紅蓮泛去清。從闕到州堪羨處，船中坐卧看山行。
和江南提刑王國博見寄 魏野 
欲寫情懷難一一，擬尋山水隔千千。輸他吳越閑鷗鷺，朝夕常親畫舫前。
送潤上人南遊 魏野 
山水興如燒，難留住陝郊。五湖携磬去，幾夜在船敲。犀跡來沙岸，蟬聲起樹梢。南方未迴日，何處暫編茆。
聞王衢王闢登第因有寄賀 魏野 
人間第一榮，初得好科名。萬乘登樓看，三台讓路行。搜羅空草澤，宴會敵蓬瀛。榜眼兼衣鉢，偏依野客情。
送宣筆與成都司理劉大著 魏野 
宣城彩筆真堪愛，蜀色紅箋更可誇。雅稱風流劉大著，閑時題詠海棠花。
用晦上人遊渼陂 魏野 
渼陂寒水碧溶溶，野客江僧望不窮。更值晚來風雨歇，終南一半浸波中。
還何學士詩集 魏野 
魏野非商也，微言豈易窮。看雖許朋友，寫不倚兒童。合在龍圖上，難留蝸舍中。因思投納處，還浦與珠同。
送高生歸青社 魏野 
去指滄溟畔，來辭翠靄間。程遥過鳳闕，家近見牛山。紅葉飄行色，清溪照別顔。蹇馿看上處，拄杖出柴關。
聞周孟下第 魏野 
乙巳暮春天，端居忽愴然。一名傷聖祖，三榜作遺賢。我自空彈指，君誰可比肩。何由銷此恨，獨坐落花前。
送孫磻西遊 魏野 
貧居勝富貴，况復是貧遊。前路誰青眼，高堂母白頭。秦山晴望好，隴水夜聽愁。早作歸寧計，逢歡莫滯留。
詠竹杯珓子 魏野 
誰知破筠根，還同一氣分。吉凶終在我，翻覆謾勞君。酒欲祈先酹，香臨擲更焚。吾嘗學丘禱，懶把祝云云。
喜懷古上人見訪 魏野 
隔嶺僧來宿，閑同倚石樓。漏聲過半夜，月色近中秋。雅道玄須到，權門險莫遊。此心方共適，明月更相留。
村居述懷 魏野 
布褐楮皮冠，朝昏信自然。眼明山雨後，髮亂晚風前。鶴病生閑惱，僧來廢靜眠。自知慵懶性，至死豈能悛。
上知府鮑少卿 魏野 
五福三朝客，同年想少存。立功從太祖，卧裏見曾孫。易進因仁政，難休爲帝恩。權臨二陝重，官處九卿尊。烟翠甘棠柳，風清畫戟門。四門潛遂意，百吏動驚魂。不病輕丹曶，無愁鄙酒樽。出衙清道路，在宅素盤飧。上馬身猶健，看書眼未昏。獄空時擁旆，多謝到山村。
懷寄河中表兄李徵君 魏野 
蒲津棠樹兩閒人，我愧虛名帝亦聞。三世往還爲近戚，一時遞互喚徵君。雖同閉戶辭丹詔，尚阻連牀卧白雲。苦恨中條鎮相隔，老來離思轉紛紛。
送鮑大監赴闕 魏野 
紫詔徵黄下碧虛，棠郊人送去何如。深宜我后尊三老，未許伊川學二疏。到想烟霞侵几杖，行愁花雨濕圖書。歸期野客難陪從，空有吟魂逐後車。
依韻和長安龍圖陳學士登熙熙臺之什二首  其一 魏野 
鶉野龍圖陳學士，迎秋登眺稱英奇。一聲玉管風流處，百尺金臺雨霽時。雲近上清爭縹緲，山連太白鬭參差。碧紗他日裁多少，籠得園園寺寺詩。
依韻和長安龍圖陳學士登熙熙臺之什二首  其二 魏野 
臺號熙熙倚半空，新秋景好與春同。朱衣吏列登臨處，百二山河一望中。
謝大著劉燁寄惠玉箋 魏野 
皎潔分明如我鬢，卷舒方正似君心。三千里外情多少，一幅真堪值萬金。
送王國博赴江南提刑 魏野 
聖主憂民意，過于民自憂。一麾常慎選，八使更親求。車馬皆新賜，江山半舊遊。蠻旌飄後騎，水弩下仙舟。貧愛憐吾道，寬思雪楚囚。莫忘相送處，村店凍溪頭。
陪留臺李學士筵上賦得文石酒杯分得杯字 魏野 
知自何山得，磨礱作酒杯。斟疑五色動，醉認一拳開。漥似泉舂出，痕如蘚漬來。主人心樸素，愛惜過璚瑰。
貽司馬池 魏野 
年少老成人，林間訪我頻。文雖如貌古，道不似家貧。題柱寧慚祖，干時不爲身。鰲山將首冠，莫歎尚沉淪。
寄贈洛下達三藏 魏野 
曾携鉢錫到靈，古寺歸來洛水邊。新譯經文傳北闕，舊遊詩句在西天。爐中香想諸方施，籠裏燈應數世傳。別有空門難繼處，宋尚書序本師編。
寄贈長安孫紫微 魏野 
带掌絲綸出鎮時，樂天當日未如之。九遷官職光鵷鷺，百二山河壯虎貔。漢殿舊題司馬賦，秦樓新唱舍人詩。相思大欲相尋處，酒戶如何敵酒巵。
依韻和益州司理劉大著喜與運使薛端公相見之什 魏野 
錦川風物似蓬丘，運使詩流壓九流。五色雲中題寺觀，四時花裏按軍州。棠郊野客空遥羨，蘭省才郎稱共遊。縱使謫仙今復出，難陪倡和却應愁。
依韻和酬用晦上人見題所居 魏野 
陋巷西鄰召伯祠，入城流水透疏籬。雨來石室琴先覺，春去松庭鶴不知。薜荔交加侵甕牖，莓苔斑駁遶盆池。草堂近日猶增價，添得湯休兩首詩。
送王甲宰青石縣 魏野 
陶潛但植當門柳，潘岳惟栽滿縣花。爭似伯玄青石去，教民先只種桑麻。
書三門開化院琳師房 魏野 
四邊浪打山疑動，寺在半空山頂頭。遶檻門窗多晝掩，應嫌坐卧見沉舟。
送閏師之長安謝紫衣 魏野 
無正文。
送秘丞王利通倅閬州 魏野 
到想行仁政，民間豈復言。冤思雪蜀魄，哀欲吊巴猿。山水州城僻，烟嵐路徑昏。遥思上事日，正值海棠溫。
暮冬郊居懷李安 魏野 
草屋松篁杪，寒多市井閒。嚴風生北戶，愛日落南山。下第人何處，林居鳥自還。琴樽雖在側，難以解愁顔。
送太博知榮州 魏野 
莫嘆迢迢遠帝京，且憐叱馭繼家聲。歌鐘競出棠郊送，鼓角應過劍閣迎。椶葉带風驚玉勒，梅花和雪照紅旌。下車遥想無餘事，政譽遥同在陝城。
依韻和李安見寄 魏野 
三舉休嗟尚陸沉，獻書已得帝知音。燒殘灰燼方分玉，披盡泥沙始見金。思苦任成潘岳鬢，道窮莫動孟軻心。公車再召應非晚，疏懶猶難卜訪尋。
咸陽道中作 魏野 
渭水凍無波，終南翠色多。雲臨殘照霽，客向故城過。驚雁遠猶叫，牧童寒不歌。心愁人不會，謂我欲求何。
送孫狀元監丞赴闕 魏野 
詔命雖殊異，行裝亦等閑。蓬壺如得路，藜杖似歸山。赴約過嵩嶺，辭家到竹關。從茲位清峻，野客轉難攀。
暮秋懷王專臧奎王衢三從事 魏野 
舊友各西東，閒思興莫窮。盡居花幕下，獨在竹林中。白屋貧雖異，清宵夢想同。吟餘遥望處，寒雨正濛濛。
送石太尉移鎮許昌 魏野 
厭居棠樹遠京師，新自飛章白玉墀。許郡虎符依口得，凉州龍節逐身移。離聲銀字調家樂，行李金函鎖御詩。想到即徵歸密地，碧波亭上不多時。
送司馬池歸夏臺 魏野 
芳草垂楊弄色初，山中好酒想躊踟。他時駟馬乘如祖，莫忘今朝跨蹇馿。
雪竹 魏野 
溪南一向幾多垂，欲詠終難比並伊。應是彤庭將御試，麻衣羣見折腰時。
哭岐賁從事 魏野 
君喪重堪悲，才高位竟卑。寄孤偏囑我，知己更求誰。祭德宜脩廟，傳名不在碑。何人與爲傳，願錄野人詩。
送懷古上人遊錢塘 魏野 
正當摇落日，忽憶向江天。猿避經行路，鷗隨入定船。袖携詩卷重，杖揭鉢囊偏。約我湖心寺，相尋結白蓮。
悼鶴 魏野 
誰折仙禽足，經旬致枉終。讎宜天與報，恨使我難窮。風月猶疑慘，園林頓覺空。殷勤親起塚，只在草堂東。
送王國博赴江南提刑  其一 魏野 
江南按察去如何，詔敕雖然密賜多。不斷仙舟來往處，狎鷗載鶴聽漁歌。
送王國博赴江南提刑  其二 魏野 
江南刑省到時和，十郡應從宴樂多。自有山迎兼水送，清陰不斷勝清歌。
送王國博赴江南提刑  其三 魏野 
江南大半舊經過，君稱心多我恨多。好景阻陪遊賞去，空縈老病動悲歌。
送李安赴舉 魏野 
野客復何陳，賢侯首薦人。俗流寧肯餞，良璞不嫌貧。棠樹離偏曉，函關過已頻。花時好消息，佇聽向溪濱。
醍醐鳥 魏野 
解啼能解酌，啼處靜堪聽。林下雖沽酒，人間最獨醒。石泉窺認甕，花露飲爲瓶。翻嘆耽杯者，還應損性靈。
寄贈知洋州李澤屯田 魏野 
一種分符命最優，翠微深處是洋州。白雲遶座疑山相，紅旆隨行表郡侯。禪定僧疑陪靜話，音聲鳥稱伴閒遊。更輸屬邑錢希聖，四季花前共倡酬。
三門與臧奎推官聯句題東樓 魏野 
二陝三門境，江城想未勝。早衙連廟鼓，夜市雜船燈。乞任多朝市，忘歸有海僧。東樓仍更好，欲去又同登。
書逸人俞太中屋壁 魏野 
羨君還似我，居處傍林泉。洗硯魚吞墨，烹茶鶴避烟。閒惟歌聖代，老不恨流年。每到論詩外，慵多對榻眠。
送文兆上人南歸 魏野 
自由由獨自，誰滯復誰催。住笑雲無定，歸嫌水不迴。瓶惟添瀑布，杖祇卓莓苔。如此真行脚，餘堪我靜咍。
述懷 魏野 
東郭魏仲先，生計且隨緣。任懶自掃地，更貧誰怨天。有名閒富貴，無事小神仙。不覺流光速，身將半百年。
和宗人見寄 魏野 
兀坐幾忘形，柴門夜不扃。稔憐丞相雨，瑞愛老人星。妻識琴材料，童諳鶴性靈。遠山延頸望，疏竹枕肱聽。祖業存圭竇，年支有茯苓。閒身寄精舍，狂迹在旗亭。養藥依丹訣，嘗茶驗水經。何時得相見，靜話向松庭。
送進士孫磻赴舉 魏野 
半生養銳向棠郊，此去深宜奪錦標。莫嘆遷鶑方出谷，只看一鶚迥沖霄。送詩吟恨冰生硯，別酒携從雪濯瓢。馿蹇童羸山路險，他時貴不忘今朝。
送王闢太博赴闕呈劉正言 魏野 
吟坐俱頭白，分携重愴情。才堪親帝座，貧不似官行。曉霧迷山徑，秋霖破驛程。唯應劉小諫，到闕始相迎。
酬和提刑王國博見寄兼謝惠竹簟 魏野  滕王阁
召伯城邊勞夢想，滕王閣上動詩心。閑思已隔江山遠，老別那堪歲月深。三徑出稀青草合，雙眸望久墨花侵。翻嗟珍簟雖蒙寄，早晚同將坐卧吟。
寄贈西川御史薛端公益州司理劉大著陝路運使臧殿院梓州提刑唐察院 魏野 
四賢同在兩川時，不獨民間鬭察微。蜀魄血流啼亦少，巴猿腸斷叫應稀。文君酒旨停紅旆，神女雲從慝繡衣。雪盡沉冤題盡景，齊看詔向十州歸。
送薛奎殿院赴闕 魏野 
謫監陝郡滯賢才，清雪忻將紫詔開。緩步未親龍扆去，迴車願擁隼輿來。辭蒙得得過三徑，送合迢迢到柏臺。秋霽山川行色好，乘驄策蹇恨難陪。
薛殿院將赴闕先歸絳臺迎覲 魏野 
不妨赴詔暫歸寧，躍馬惟消兩火程。七十嚴君千萬喜，綵衣爭似繡衣榮。
謝孫大諫惠茶 魏野 
盧仝曾謝諫官茶，狂作長歌任過誇。爭似君今相惠者，分從金口到村家。
贈華山何學士致仕 魏野 
累表乞眠雲，明君始許君。三峰同鶴住，半俸與僧分。益壽藥誰得，朝元香自焚。承家多令子，冠蓋世紛紛。
依韻和馮亞見贈 魏野 
君向城中住，淳風想獨還。相逢多解夢，不見少開顔。期約多尋藥，商量共買山。羨予庭際石，重疊蘚痕斑。
贈薛田察院兼呈劉大著 魏野 
居喪貧御史，家近亦難歸。却恐詔起復，如何贖繡衣。僕夫潛去盡，親友頻來稀。惟有劉東觀，時時扣掩扉。
寄贈河中孫大諫兼簡劉大著李瀆處士 魏野 
暫出皇州路不賒，莫同夢得動咨嗟。雙旌況鎮重華國，五府猶爲大尹家。劉耀卿方知屬邑，李長源舊寄生涯。相逢應是星頻聚，豈獨山河勢可誇。
和酬孫大諫見訪之什 魏野 
冬日開門忽似春，溫顔和氣接如親。貴能尚故尋村叟，醉誤猶呼作舍人。茜旆空林行蘚上，椹袍拂石坐溪濱。仍留雅詠酬雖晚，每看長先整角巾。
送賈注歸蜀 魏野 
將爲干名入帝都，却言歸隠蜀鄉閭。永拋丹桂辭京輦，深入青山侍板輿。囊裏幾般仙藥草，杖頭數卷道經書。相門親友應相羨，富貴終難復舊居。
長安龍圖陳學士寵示重陽日翠微樓上見覽拙詩之作兼蒙寄翠微樓長樂亭二記各述一絕寄而謝之 魏野 
京兆重陽大尹家，翠微樓上賞黄花。秦娥應怪停歌吹，看我狂詩到日斜。
長安龍圖陳學士寵示重陽日翠微樓上見覽拙詩之作兼蒙寄翠微樓長樂亭二記各述一絕寄而謝之 翠微樓 魏野 
斗城誰建翠微樓，富貴陳家小狀頭。和記從今爲四絕，鳳毛玉筯與銀鈎。
長安龍圖陳學士寵示重陽日翠微樓上見覽拙詩之作兼蒙寄翠微樓長樂亭二記各述一絕寄而謝之 長樂亭 魏野 
長安長樂古來坡，新創離亭景致多。從此祖筵休別唱，記中自有斷腸歌。
和夏臺知縣李尚賢殿直見贈 魏野 
咫尺縣前山，陽城舊掩關。兩衙公務靜，三載使星閑。雪入司房暗，苔侵界石斑。曾爲攀桂客，多謝訪林間。
送王專著作之任犀浦 魏野 
西山宰字選清强，東觀修文輟佐郎。濯錦江邊趨郡府，浣花溪上問封疆。半年訟必消民境，數月歌應徹帝鄉。百里舊聞風物好，公餘遥想入篇章。
送張子皋推官赴闕 魏野 
閑想何人得似君，汎蓮難滯五侯門。風流自是神仙客，雅淡誰知將相孫。寒籟忍堪飄別曲，秋霖那更洒離魂。青春漸上青雲去，後會應難向水村。
次韻和酬洛下宋京見寄 魏野 
聲名獨步向西都，主將風騷敵亞夫。龜洛泛應隨釣叟，龍門遊想領生徒。公車未召身猶散，相府深知道豈孤。可惜春時還不見，眼前花卉謾芬敷。
知府石太尉閑抱瑶琴榮臨圭竇燒筍供膳刻竹題名因成二絕紀而謝之  其一 魏野 
分茆人忽到茅齋，踏破溪邊萬點苔。却恐歌鐘喧靜境，隨軒祇背古琴來。
知府石太尉閑抱瑶琴榮臨圭竇燒筍供膳刻竹題名因成二絕紀而謝之  其二 魏野 
筍就林燒厭八珍，烟爲翠幙草爲茵。功臣名姓留何處，自把金刀刻翠筠。
池上閑詠 魏野 
微物滿池塘，吟看向夕陽。草蟲腰盡細，水鳥嘴多長。科斗漁翁字，芙蓉野客裳。詩成堪寫處，蓮葉碧牋香。
送縣宰王希之闕下 魏野 
到任預憂替，替歸貧類初。離情似芳草，遠道逐征車。遺愛偏留記，行裝祇擔書。將來好官職，願載此間除。
寄唐異山人 魏野 
不見琴書友，相思二十秋。能消幾度別，便是一生休。未得雲迎步，還應雪滿頭。何時各携杖，竟去會嵩丘。
送王祕丞赴闕 魏野 
詔下儒中選將臣，衆推何處避君恩。圖書官職人間美，斧鉞威權閫外尊。蘭省交朋迎適願，棠郊寒士送銷魂。功成佇聽居藩翰，肯憶漁樵在水村。
和薛田察院詠雪三首  其一 魏野 
林間踏去宜沽酒，石上收來好煮茶。除却子猷當此景，高情偏憶戴逵家。
和薛田察院詠雪三首  其二 魏野 
七字空吟六出花，與君無酒祇烹茶。門前俱絕行蹤跡，還似袁安卧在家。
和薛田察院詠雪三首  其三 魏野 
密壓溪筠入戶斜，照開睡眼不須茶。誰言落處無偏黨，牽率詩家比酒家。
送趙推官赴王太尉辟命 魏野 
舊友敦詩將，邊城辟去初。坐籌銷劍戟，行李減琴書。虜帳應先遁，屯田想未鋤。蕭關迎有騎，瀚海食無魚。家道寧思慮，軍容計慘舒。唱籌戎幙靜，登眺戍樓虛。馬飲沙河闊，蟬鳴隴樹疏。佇看歸闕日，官向粉闈除。
新栽葦 魏野 
臨砌復臨流，栽初尚未稠。長因带風雨，遠似在汀洲。靜閒宜紅蓼，閑栖稱白鷗。前春應更好，江上夢潛休。
送王太博出鎮桂林 魏野 
主上求人鎮大藩，桂林雖遠莫嗟嘆。薛能嘉樹非真命，韓愈潮陽是謫官。甘雨將沾蠻草潤，仁風先掃瘴煙殘。龍鐘不得相隨去，願寄州圖枕石看。
謝何學士王專推官王道士同見訪 魏野 
閑離錦帳带紗巾，誰從東郊訪隠淪。舊在幕中珠履客，新遊門下羽衣人。掃苔雖是開三徑，採蕨何繇致八珍。太史還應怪躔次，郎官星犯客星頻。
經嵩陽廢觀因有戲題 魏野 
嵩陽多廢觀，欲驗少碑文。地屬村夫子，苔漫石老君。草生泉更浸，松死燒猶焚。欲問神仙事，悠悠空白雲。
送馮介迎覲 魏野 
離聲無管絃，空把指頻彈。惟子猶爲客，何人不作官。前程貧豈易，後會老應難。拜想高堂下，麻衣淚始乾。
送無用上人遊中條 魏野 
迢遞中條寺，秋尋忘險途。屐蹤臨水有，錫影入雲無。像閣分秦樹，經窗見舜都。我曾題壁處，閑看想踟躕。
秋夜與陳孟話別 魏野 
草堂燈暗雨蕭蕭，欲話分携重鬰陶。何事琴中猶怨切，凄凉調裏鼓離騷。
寄盩厔知縣解旦著作 魏野 
盩厔樂天初任地，此時君又繼多才。閒應時到遊仙寺，石上題詩掃綠苔。
三門留題 魏野 
何由通九曲，始自鑿三門。夏禹功如小，東溟位豈尊。黿鼉當日窟，雞犬此時村。渦恐和山漩，濤疑若石奔。勢愁舂地軸，聲想震天閽。寺廟中流聳，煙雲兩岸屯。樓臺疑蜃吐，舟檝畏鯨吞。遊客雖驚險，居僧不厭喧。如潮無振鷺，似峽欠啼猿。孤店經商少，雄司漕運繁。人家無釣具，鳥道有䉡痕。喪膽尋遺跡，傷心弔溺魂。坼城唐記列，砥柱祖名存。況復詩書載，狂題愧雅言。
寄俞太中山人 魏野 
相訪住三年，初終道一般。知心於我異，屈指似君難。有物皆同詠，無書不共看。草堂今獨處，寧免動長嘆。
登龍門縣樓與知宰劉大著將話別因有題紀 魏野 
名士爲官處，登樓景好題。縣城蠶市鬧，村墅鵲巢低。日暖園蔬嫩，煙晴壠麥齊。長宜同此望，那忍話分携。
夏日懷寄西川峽路淮南薛臧王三運使 魏野 
運使幽人酷暑時，江邊林下兩何爲。信旗君逐舟車動，懶架吾隨枕簟移。繡袂幾經梅雨灑，葛衣一任竹風吹。蜀山淮甸棠郊外，早晚相逢豁所思。
贈王氏神童昆季 魏野 
先後登科出玉京，滿朝詩送更光榮。豈唯皇宋終難繼，自古神童少弟兄。
送俞太中山人歸終南 魏野 
俞貫之辭魏仲先，終南歸去落花天。如何相見還相別，早晚溪雲一處眠。
題鄠縣楊氏書樓 魏野 
竹多千畝餘，賣竹濟貧儒。門掩圭峰影，樓添鄠縣圖。蝸涎緣棟有，鶴跡入泉無。終約重來此，相鄰卜養愚。
送任秉南歸 魏野 
歸覲江山遠，如何敘別離。數盃村店酒，一首野人詩。趁渡憐舟穩，貪程恨馬羸。遥思到家日，已過落花時。
偶作呈諤閏二上人 魏野 
老雖無悶向茅堂，忽忽還因物感傷。積霧易迷平地水，孤雲難護滿天霜。祥麟可向清時見，驚鶴那於黑處藏。信意偶然成此詠，祇堪閑寫與支郎。
和人見詠新鶴 魏野 
雪霜毛羽瘦形儀，養處人家覺道肥。龜有壽齡方可近，鷺無仙分莫相依。千年松上疑孤立，五色雲中好並飛。不競巢栖爭飲啄，也應難免衆禽非。
出戶 魏野 
出戶下莎庭，徘徊當踏青。靜嫌鶑鬭舌，閑愛鶴梳翎。雲好昂頭望，松宜側耳聽。便堪爲導列，誰信可延齡。
次韻和薛端公歸故里之什二首  其一 魏野 
茜旗影裏椹袍身，迎入蒲津免問津。策蹇去時爲舉子，乘驄歸日是功臣。豈同化鶴千餘歲，纔過登龍十數春。開宴仍聞傾錫賜，酣歌喜殺故鄉人。
次韻和薛端公歸故里之什二首  其二 魏野 
尚輟通儒外計籌，堂堂身豈等閑酬。綺羅笑別文翁郡，錦繡榮歸舜帝州。貰酒村穿紅樹過，讀書寺入翠嵐遊。逍遥樓對家山逈，得意詩銷此處留。
聞雷宣徽薨背敕葬歸鄉 魏野 
聖代賢臣喪，何人不慘顔。新祠民祭祀，舊債帝填還。鹵簿塵侵暗，銘旌淚灑斑。功名誰復繼，敕葬向家山。
和馮亞寄進士孫磻 魏野 
閑思生白髮，懶更把菱花。久別何州住，相尋恐路差。獨飛傷塞鴈，會宿羨林鴉。猶得君爲友，時過老母家。
送唐肅察院赴闕兼呈府尹孫大諫 魏野 
東郊祖帳慘西風，愁聽陽關曲調終。赤子泣皆牽繡袂，白馿鳴亦戀花驄。觸邪暫立龍墀下，儤直將歸鳳閣中。大尹相逢憑仗說，官高不敢寄詩筒。
和酬益州劉大著同運使薛端公見寄之什 魏野 
遥思錦水會荀陳，共指棠郊憶卧雲。青眼雖然蒙望我，丹心不覺恨輸君。離情杳杳三千里，老病厭厭八九分。唯待急徵同赴闕，一時得見向溪濆。
遊藍田王順山晤真寺 魏野 
藍田王順昇仙處，白傅曾題似更稀。野客暫遊期欲住，山禽何事叫思歸。稱心不獨煙霞媚，適口仍逢筍蕨肥。兩日正當寒食日，家園忘却有芳菲。
留題仙遊寺 魏野 
將從三峽泛扁舟，先向仙遊寺裏遊。水石却驚偏怪異，江山狂興一時休。
清明日離藍田白鹿原寄王太博 魏野 
白鹿原東曉色中，人家新火翠煙濃。豈惟心友難爲別，馿上迴頭戀玉峰。
寄淮南制置使薛戶部 魏野 
西自荆巫徹海涯，南從吳越接京華。半天下管權何重，兩地間遊路不賒。山澤利均資我國，江湖境盡屬君家。帝心已簡身寧愧，使額雖雄性不奢。數道轉輸歸檢察，滿朝才子動吟誇。搜尋奸詐窮毫髮，舉薦廉能在齒牙。彩旆雙飄爲從物，畫船一簇是行衙。已聞村落添農器，漸見汀洲減釣車。不使菰蒲侵黍稷，將令橘柚變桑麻。台州頂自尋仙藥，建水湄親採御茶。器量寬如波浩渺，風謠多似櫓嘔鴉。閑尋僧話穿雲葉，靜聽漁歌隔浪花。野客唱酬容散拙，郡侯迎送厭喧譁。携筇未遂攀陪去，溪士時時動嘆嗟。
懷宗人仲容 魏野 
尋常念朋友，況復是宗人。久別彈琴少，相思擲卦頻。旅遊湘水遠，家寄華山貧。早晚重來此，園林又過春。
和何學士見詠新得鶴 魏野 
喜得華亭鶴，看承過所宜。防饑先種稻，憂病預鑽龜。易愜眠雲意，難酬卧錦詩。不緣過郡謝，步步在相隨。
夏日雨中題諤師房 魏野 
夏雨下如繩，虛廊減鬰蒸。濺琴移榻避，添硯就簷承。暗喜同田父，閑聽共野僧。苦吟題壁上，欲改更慵能。
送外甥李渭進士赴舉 魏野 
棠樹掄材過禮闈，孤寒得解更光輝。進身喜逐賢侯表，裹足愁分老母衣。千里冬殘傷獨去，一家春盡待榮歸。頭方念爾還如我，到闕何人許扣扉。
和酬入內趙供奉見贈 魏野 
出入宮闈侍從官，再過林下信溫顔。朝天駐足因臨水，馳馹迴頭入望山。捧詔正當趨桂殿，寄詩那忽到松關。老來詩思尤枯竭，莫怪陽春不旋還。
和薛察院同龍門知縣劉大著洎數公禹廟留題 魏野 
七人廟下立徘徊，相顧閑心幾欲摧。落日堪傷四散去，再來難得一齊來。
三峰王耿殿丞將移陝下通理先已同袁刑部以唱和詩見寄因次前韻和酬二首  其一 魏野 
君移棠樹民皆喜，我住東郊却懶誇。拙性怕逢詩債主，病身愁見酒讎家。郢詞溫潤如絲雨，蜀紙鮮明似綺霞。況是已經仙手和，點頭空使角冠斜。
三峰王耿殿丞將移陝下通理先已同袁刑部以唱和詩見寄因次前韻和酬二首  其二 魏野 
蜀出多才信不虛，淹翔猶未佩銀符。民間惠愛應長有，馬上歌詩豈暫無。休話卜鄰來草澤，即看得路去蓬壺。申湖公暇閑遊地，賀監何須說鑑湖。
百舌鳥 魏野 
長截鄰雞叫五更，數般名字百般聲。饒伊饒舌爭先曉，也待青天明即鳴。
送吳石赴舉 魏野 
吳生重赴舉，輕別重傷心。貧友欲沽酒，豪家不典琴。溪僧來會送，國士到爭尋。預想登科後，無因訪竹林。
暮秋閑望 魏野 
水閣閑登望，郊原欲刈禾。壞簷巢燕少，積雨病蟬多。砧隔寒溪搗，鐘隨晚吹過。扁舟何日去，江上負煙簑。
懷寄眉山知縣王闢寺丞 魏野 
仲先別仲通，長憶又長慵。有夢應相信，無書想見容。塵埃五十驛，山水幾千重。老去難尋訪，何時得再逢。
送王太博抽赴闕 魏野 
憲府吾皇注意偏，君今應詔合居先。蛾眉班綴千官上，廌角威揚萬乘前。貴戚望風從此日，貧交披霧是何年。難忘枉駕相辭處，草屋門開雪滿天。
薛端公寄示嘉川道中作次韻和酬 魏野 
繡衣不間薜蘿衣，春暮嘉川入詠思。憶我茅廬欹枕處，當君驄馬著鞭時。展眉喜近龍頭境，回首傷遥鶴髮期。從此親題山館裏，多情頓掩浪仙詩。
送劉燁大著移任龍門知縣 魏野 
天上書先夢裏傳，到施仁政減春寒。尚虛鼇嶺神仙任，暫作龍門父母官。愁悶豈惟增假寐，笑談直恐絕真歡。不緣潦倒長相逐，免得離情有萬端。
送壽師新加命服後歸蜀 魏野 
日照孤雲作彩霞，帝鄉風送去天涯。野人遥望歸何處，萬里峨嵋便是家。
寄陳越學士 魏野 
損之不見數年餘，萬種相思一事無。唯有近來茅屋夢，爲君時復到皇都。
書閏師白蓮堂 魏野 
野人禪客合相陪，漸老詩心亦共灰。朱草階前容不去，白蓮堂上喜頻來。地形各占幽深境，天産俱爲散逸材。猶恨東郊西寺遠，閑門難並水邊開。
寄陳越學士託附魏仲容 魏野 
取次昇沈論等差，雲霄獨不忘泥沙。常流對面如千里，密友終身似一家。魂夢因君遊輦轂，書題爲我寄煙霞。仲容到日還應說，半紀相思兩鬢華。
送王專王衢之許下自維揚謁孫學士王舍人 魏野 
蹇馿並跨引羸僮，兩地迢迢謁至公。才力互相鸚鵡敵，交情深與鶺鴒同。薛能詩在僧樓上，張祜名題酒肆中。到日知君尋賞處，醉吟還可繼遺風。
送錢國博知坊州 魏野 
遥爲坊民賀一方，壽星偏去照光芒。解携朋友龍三處，隨侍兒孫鴈兩行。芳草路中車突兀，落花風裏旆悠颺。眠雲客恨難陪從，空遣吟魂倍慘傷。
上知府李殿院十韻 魏野 
詔選來棠樹，花驄擁旆乘。饑民期再活，寒士賀中興。廌角誰傷觸，狼心自戰兢。只求天子信，寧避世家憎。竊聽無餘論，唯愁有急徵。每因公宴樂，方遣妓祗承。才薄終難紀，情深豈易勝。相親容似鶴，不拜許如僧。郡閣招看雪，溪亭訪躡冰。轉愁詩老退，何以答褒稱。
新井 魏野 
林間鑿井新，里巷汲來頻。及見贏瓶者，翻思抱甕人。乍嘗牙覺冷，試煮茗尤珍。從此前溪水，潛輕似不仁。
書黄池谷王山長屋壁 魏野 
仲先曾到仲淹家，書院穿雲一徑斜。勸酒莫言無樂送，音聲鳥語在山花。
送楊侍禁赴闕時有甄先生相隨 魏野 
一種皇華覲紫宸，文資換必異常倫。隨軒已有三茅客，下榻寧無兩制人。清洛聽應移足懶，碧嵩看想轉頭頻。他時乞得休官後，莫負前言作善鄰。
和蹇藏用暮秋郊居言懷二首  其一 魏野 
村落秋窮興莫窮，黄花紅葉照衰容。時平轉稱千般巧，年長仍添一倍慵。林下携筇聞遠水，洞中欹枕見前峰。與君鄰里何相似，來往人多是老農。
和蹇藏用暮秋郊居言懷二首  其二 魏野 
敢學宣尼歎道窮，閑心何處不相容。交朋盡笑龜蒙散，鄰里偏諳叔夜慵。晚吹清泠彫萬木，殘霞紅澹映三峰。爲憐今歲於中稔，欲遣兒孫亦務農。
謝劉小諫寄惠雙鶴 魏野 
令威兄弟涉煙波，諫署人教到薜蘿。毛比君情猶恐少，格如我性不爭多。相呼似說沖霄意，對舞初聞擊壤歌。仙術無能騎謝去，青雲未免阻閑過。
次韻和同理王耿殿丞見贈 魏野 
年來暫屈佐元戎，富貴真宜在蕊宮。性潔恥分錢子母，時清懶話劍雌雄。公心似水逢形鑑，和氣如春觸物融。莫道州民俱受賜，好詩徧得有誰同。
送唐殿院罷蜀中提刑赴詔兼呈孫大諫 魏野 
花驄出蜀瘦行難，急詔乘軺定峻遷。清雪人如辭父母，白雲客似別神仙。堪曉望晴霞爛熳，伴宵征暑月團圓。寄語集賢孫大諫，莫嫌未和舊詩篇。
雪中書事上李階殿院 魏野 
草堂高逈樂郊東，西望搘筇景莫窮。山水城池雲葉裏，管絃樓閣雪花中。須知應瑞因仁政，不獨呈祥自帝功。太守多才又多暇，唱酬翻怯見詩筒。
獨酌吟 魏野 
獨酌獨吟誰與共，天爲知己月爲朋。水邊醉卧無人見，席有煙莎枕有肱。
謝薛省判寄惠鶴 魏野 
早輟仙禽寄逸民，年來亦似厭家貧。時時東望長鳴處，應憶朱門舊主人。
送蕭咨下第西歸 魏野 
馿瘦懶加鞭，遲遲念獨還。聽雞行曉月，歎雉過春山。渭入黄河濁，雲歸紫閣閑。明年公道在，莫便掩松關。
謝張中允見訪 魏野 
園林花未發，豈是爲遊春。深愧青宮客，先尋白屋人。兒童驚茜綬，僕隸笑紗巾。踏雪携詩謝，朱門必許親。
送魏莊赴舉 魏野 
再戰去何如，羸僮逐蹇馿。路貧多捧刺，學富少擔書。已念離家晚，仍憂取事疏。西風酒旗下，欲別更躊躇。
酬和知府李殿院見訪之什往來不休因成四首  其一 魏野 
暫擁紅旌到郡新，相知情似舊交親。盡驚慷慨山河主，忽訪支離草澤人。蘇徑讓慚揚繡袂，溪橋迎喜整紗巾。留詩中貴仍揮翰，雙美應難繼後塵。
酬和知府李殿院見訪之什往來不休因成四首  其二 魏野 
玉韻重聽倍爽神，銀鈎忽睹更躬親。郡侯喜是風騷主，野客慚爲唱和人。積霧曾侵紅繡旆，異香猶惹白綸巾。兩篇篋裏貞珉上，頻拂看寧有蠹塵。
酬和知府李殿院見訪之什往來不休因成四首  其三 魏野 
使君悞訪樂郊民，顧我何由得暫親。茜旆動驅千百騎，茅亭纔著兩三人。旋燒陸羽烹茶鼎，忙換陶潛漉酒巾。可愛水邊松竹上，數朝猶自有香塵。
酬和知府李殿院見訪之什往來不休因成四首  其四 魏野 
雖喜乘驄到水村，却愁詩敵勢難親。平生未豎降旗客，臨老將爲棄甲人。豸角勇無心害物，雞皮怯有汗沾巾。數篇勉和情枯竭，潦倒詞鋒息戰塵。
送王太博知建昌軍 魏野 
莫歎三山隔五雲，建昌境好說紛紛。雖然尚作貧才子，猶免潛呼老使君。遠逐朱輪輸鴈陣，閑親畫舸羨鷗羣。棠郊獨恨分携後，高論何時得再聞。
暮春雨中作 魏野 
獨院信寥寥，蠶生穀未苗。殘春無數日，積雨復連宵。不恨流光速，唯傷去聖遥。那堪當此景，時見落花飄。
送蹇藏用之平陽 魏野 
蜀客貧遊晉，山川木落空。軍閑無虜寇，俗儉有堯風。鴈急長天外，馿遲落照中。聖君方選士，莫便歎途窮。
和絳臺王都官見寄春日書事之什 魏野 
絳郡政閑聞，人家可閉門。馬嘶花下路，犬睡月中村。吏亦擎書卷，民皆挈酒樽。行春思隠逸，多謝動吟魂。
送袁景宗之荆渚寧覲 魏野 
荆渚北堂寧聖善，棠陰東閣別嚴君。雪村山館思親夢，二十餘宵兩處分。
寄龐房 魏野 
愛於瘦馬上吟詩，孟浩然真更似誰。雅稱自將圖畫看，況君小筆勝王維。
和酬李殿院見訪之什 魏野 
清嫌水有不清泠，閑擁朱輪扣掩扃。樂廣喜披溪上霧，戴逵慚認月邊星。高情稱就雲爲幕，雅詠宜鎸石作屏。竹裏小亭從此後，因君堪號降賢亭。
寄題閿鄉李氏茅亭 魏野 
閿鄉右邑有吾親，河上茅亭結構新。五老分明爲北里，三峰咫尺是西鄰。兒孫不厭閑遊客，鷗鷺偏諳醉主人。彼此眠雲相隠夢，從今應更往還頻。
和酬李殿院以野將遊吳蜀二首  其一 魏野 
將從兩蜀下三湘，清世那憂道路長。杖屨雖然遊自在，旌旗寧免別淒凉。召公化實宜歌詠，謝傅詩尤愧發揚。願得德星歸未動，光芒依舊照毫芒。
和酬李殿院以野將遊吳蜀二首  其二 魏野 
携得筇枝背得琴，欲浮蜀浪陟吳岑。本期勝境酬雙眼，却恨虛名阻片心。出似蓬飄寧免醉，住如匏繫不妨吟。重酬雅詠重思想，太守相留意最深。
上知府大同王太尉六首  其一 魏野 
兩地曾辭最重權，功如溫樹懶能言。從來富貴知何限，少有元戎是狀元。
上知府大同王太尉六首  其二 魏野 
暫輟居留從洛邑，坐棠亦恐不多時。皇儲新策聞求輔，位冠春宮更是誰。
上知府大同王太尉六首  其三 魏野 
五等諸侯稀五福，三朝官只欠三台。下車一變熙熙景，賓閤多開印少開。
上知府大同王太尉六首  其四 魏野 
健擁旌幢七十餘，苦吟還似在山居。腹中萬卷猶嫌少，更待鄰州借僻書。
上知府大同王太尉六首  其五 魏野 
薦士滿朝稱弟姪，教民到處過兒孫。就中治陝偏清凈，不似侯門似道門。
上知府大同王太尉六首  其六 魏野 
子細曾看九老圖，科名官職盡難如。更思呂望同君歲，猶自磻溪坐釣魚。
吾友山陽蹇子韞嘗遊潁上言彼之居人有許氏者富不因貪學非求進于郡之西手植衆木鬰然成林林下搆亭壯而不麗郡倅黄公宗旦皇宋有名之士也常造焉上闕歌詩以旌其美故俾予請詩於子吾以子韞之請詩於予八十言以寄題 魏野 
道勝富如貧，亭臨潁水濱。一瓢思祖德，三徑與僧鄰。虛白雖同性，丹青不似身。趨庭知有子，下榻豈無人。紉珮蘭多老，成蹊李盡珍。開筵迴雪少，聯句聚星頻。家譜書難備，州圖畫不真。遥題應未的，莫把刻貞珉。
上知府大同王太尉 魏野 
履歷三朝五十春，坐棠難見輟元臣。分茅已是無雙將，折桂兼爲第一人。郡邑暫時勞撫恤，華夷尅日望陶鈞。下車未暇求民瘼，先向東郊訪隠淪。
酬贈絳臺錢太尉見寄 魏野 
分符不獨得民誇，玉署清華有棣華。重耳山河初作主，闔閭宮闕舊爲家。風飄樓閣高低樂，日照池塘上下花。多謝到州農未勸，雙金先沐寄煙霞。
和酬張井見贈 魏野 
溪上閑居四十春，春溪蘭珮蕙爲紳。自知吟詠非經濟，誰道機謀學渭濱。三尺焦桐勝面友，數家老叟是比鄰。少年多謝携詩什，來訪疏慵潦倒人。
啄木鳥二首  其一 魏野 
爪利嘴還剛，殘陽啄更忙。千林蠹如盡，一腹餒何妨。形小過槐陌，聲高近草堂。豈同閑燕雀，唯解占雕梁。
啄木鳥二首  其二 魏野 
亂遶園林啄，終朝意若何。莫因饑不足，翻愛蠹偏多。渴映鄰溪下，驚從別樹過。辛懃詠還囑，無損好枝柯。
送張先寧覲 魏野 
千里寧親去，青春勝老萊。苦辭留不住，堪送到方回。行色秋仍慘，離聲晚更哀。前程如有信，新鴈好憑來。
送黨宣員外赴闕兼呈劉小諫 魏野 
行裝堪入畫何如，馬更羸於到任初。棠樹喜拋州部籍，蘭臺宜掌國圖書。草芽綠未侵官道，柳眼青先近帝居。願共耀卿來舊地，飄纓擁旆過吾廬。
次韻和李殿院詠雪 魏野 
瑞雪祥雲見盛時，功輕苦雨謾霏霏。墜來雖作天花瘦，消去偏滋壠麥肥。太守登樓飄繡袂，幽人出戶混麻衣。鄰封願得還如此，免說秦饑與晉饑。
送李殿院移鎮淮陽 魏野 
花驄秋健繡旗開，漸遠棠郊近帝臺。耳目緊官終拜去，股肱雄鎮暫迎來。兩州將相爲交代，三徑漁樵阻接陪。猶頼雅章留刻石，時時閑看拂塵埃。
送武屯田赴峽路均輸兼簡臧殿院 魏野 
旌旗如火馬如風，十二峰前去少同。錦帳選掄爲漕使，繡衣交代是家翁。蠻兒亦在提封內，神女猶居畏愛中。好繼金陵丁太尉，留題盡著碧紗籠。
燈花 魏野 
豈假栽培力，自然殊衆芳。開非因雨露，落不爲風霜。雞似殘鶑囀，蛾如宿蝶狂。丹心塵豈染，明焰霧難藏。墮睫客看懶，畫眉人翦忙。杏園遊宴者，曾借我餘光。
次韻和酬知開封縣錢易學士見寄三首  其一 魏野 
赤縣滯清才，家曾有國來。埋金寧變土，燒玉豈爲灰。敏手知誰敵，冥心懶自媒。雅章蒙寄惠，味勝沃醇盃。
次韻和酬知開封縣錢易學士見寄三首  其二 魏野 
遠勞仙館客，相勉寄詩來。豈有口更嘆，兼無心可灰。貧資閑壽命，吟助道梯媒。信拙過朝暮，除能泥酒盃。
次韻和酬知開封縣錢易學士見寄三首  其三 魏野 
珠落銀鈎向玉牋，不還合浦到溪邊。無雙雙美真堪愛，似聽湘娥鼓舜絃。
送王太尉赴詔二首  其一 魏野 
功名不獨世推降，五福天鍾更少雙。倚注即看宣几杖，休閑唯待讓旌幢。家園到想傾金篋，御宴迎應倒玉缸。重過嵩山定回首，白雲深鎖舊吟窗。
送王太尉赴詔二首  其二 魏野 
三朝元老狀元稀，乞赴彤庭詔便依。金鼎位高將正拜，璧田家近恐妨歸。殊恩每過莓苔徑，別淚偏霑薜荔衣。從此征車東去後，甘棠風物減光輝。
謝王太博惠書 魏野 
貴不忘貧賤，華緘到弊廬。分明如國史，子細似家書。情有千重在，詞無一字虛。未諧親謝去，東望但躊躕。
送蹇藏用省兄 魏野 
迢遞西南路，山多水莫窮。波濤千里遠，風雪一船空。海獸形難識，蠻僧語不通。此行忘險阻，義與在原同。
新栽竹 魏野 
蒼翠兩三枝，親和凍塊移。旋吟酬得處，就刻記栽時。已任雪頻灑，未禁風苦吹。幽人心自足，千畝復堪嗤。
和酬何泳推官見贈 魏野 
杜牧科名李賀曹，初官花幙莫辭勞。年顔不似詩情老，公器還如酒戶高。我稱卧遊藍碧嶂，君宜立近赭黄袍。雅章酬晚慚慵拙，吟社何人與破逃。
送孫推官之闕下 魏野 
此去知君免嘆嗟，薦章先已到京華。賓筵沉滯才雖久，仙省遨遊路不賒。綠映酒旗村店柳，紅迎詩筆御園花。幾多祖席棠郊外，馬上回看日已斜。
留題華山陳先生舊隠 魏野 
先生亡不朽，太華合爲碑。至道雖無跡，玄言尚有詩。亂飛雲似覓，不食鶴應悲。獨遶空壇下，山風動紫芝。
和馮亞見贈 魏野 
一生無一事，兀兀復騰騰。信脚雖過寺，齋心不請僧。松篁爲活計，琴酒是良朋。除却君酬唱，他人亦懶能。
送王專李安赴舉 魏野 
同解約同歧，情懷獨若爲。問愁離郡早，留恐到京遲。歲晚催行計，時豐省舉資。前春渾化去，莫忘野人詩。
送陝尉邵國華南歸 魏野 
召棠陰裏邵梅仙，守選南歸路七千。辛苦已傷過嶺外，別離那忍向花前。到京店舍逢新火，度越封疆入瘴煙。相顧與君頭盡白，不知後會是何年。
和王衢見寄兼呈董行父 魏野 
棄繻東入武牢關，帝里經年豈是閑。鶂退暫知淹鳳藻，鵬殘即看上鼇山。討論想慰門人意，談笑應開翰長顔。唯我塊然誰共處，終朝門掩竹林間。
渭上秋夕閑望 魏野 
秋夕滿秦川，登臨渭水邊。殘陽初過雨，何樹不鳴蟬。極浦涵新月，孤帆沒遠煙。漁人空老盡，誰似太公賢。
過古戰場 魏野 
戰死掩無墳，生降恥負君。古今魂易弔，貴賤骨難分。狐兔迷莎徑，烏鳶噪隴雲。誰家有征婦，曾此待回軍。
長安春日書事 魏野 
長安春色自依依，大命移應地不知。蔓草已迷雙鳳闕，千花猶照九龍池。豈無東閤開今日，尚有南山似舊時。一月悠悠遊不足，青門欲出步遲遲。
哭錢觀察 魏野 
操麾授鉞器縱橫，盡說長城指顧成。嶽既孕靈偏有意，天何促壽太無情。明堂欲建棟梁折，巨海將浮舟楫傾。未得四旬餘四載，龍旌不覺變銘旌。
將遊蜀中恨有所滯至情難蓄發爲拙詩寄錦川峽路薛田臧奎二運使提刑楊及 魏野 
却爲虛名動嘆嗟，難如雲鶴轉天涯。兩川尚阻尋三友，四海空傳是一家。白髮無多殘歲月，青城何限好煙霞。此生不遂閑遊去，蜀魄巴猿恨莫誇。
疑山石泉 魏野 
閑翫正嚴凝，神和澹鏡澄。至清無隠物，微暖不生冰。派想河難雜，源疑濟是朋。窺魚光照鶴，洗鉢影摇僧。逗石聲偏響，烹茶味更增。四溟終必到，八封內先稱。氣逐巖雲起，紋隨竹吹興。戲遊鱗未化，呼飲鳥相應。靜樂慚非智，成章愧不能。終朝臨處處，雖淺亦兢兢。
送端上人南歸 魏野 
相尋如有事，獨去似無依。海內山遊徧，江邊寺始歸。題詩當路少，乞食入城稀。肯學尋常輩，忙忙爲紫衣。
題陝府同判衙吏隠亭 魏野 
小亭高岸上，危絕復何言。墨跡唐丞相，詩牌宋狀元。山形連二華，河勢瀉三門。吏隠真宜此，無窮景滿軒。
聞李安下第因有所感 魏野 
客携春榜至，開處倚柴荆。未看御題目，先尋君姓名。本期鄰狀首，敢歎滯文明。不會玄穹意，默然空愴情。
次韻和鄴都趙尚書見寄 魏野 
將鉞截瓊瑶，親題寄山野。喜若再和羹，味如重啖炙。身在蝸廬中，心懸雀臺下。龍門許復登，奔馳寧俟駕。
送王衢之任德之推官 魏野 
從軍重疊繼家聲，雅稱風流舊信靈。功業即看輝聖日，科名先已應台星。絲蠶地說連河朔，戎馬塵聞近虜庭。正是窮秋雨多際，不堪迴首向郊坰。
別雲臺觀同宿饒益寺與薛田聯句 魏野 
自古人人足歎嗟，閑遊得侶復堪誇。可憐十宿無喧雜，不在僧家即道家。
經溫泉 魏野 
堯水不墊民，溫泉溺唐祚。兵處洗不得，翻爲天下汙。山鳥徒咬咬，翠華無問處。
寓興七首  其一 魏野 
天地無他功，其妙在自然。堯舜無他聖，其要在知賢。知賢無他術，觀其出處焉。堯苟不知舜，徒云能則天。
寓興七首  其二 魏野 
每念李斯首，不及嚴光足。斯首不自保，光足舒帝腹。我心異老聃，驚寵不驚辱。豈敢示他人，吟之將自勗。
寓興七首  其三 魏野 
秦鑑雖至明，不能自照燭。楚劍徒云利，翻將自殺戮。有國苟失賢，若跣瞽雙目。况履艱險途，舉步成顛覆。秦楚昧於斯，寶器徒收畜。
寓興七首  其四 魏野 
伯夷非好餓，展禽非好黜。聖人不私己，動爲萬世則。夷齊苟就祿，賊亂何由窒。展禽苟便去，何人肯佐國。其跡則有殊，其道萬爲一。
寓興七首  其五 魏野 
聖人不避嫌，小人不避恥。伊尹放太甲，董賢居高位。嗟嗟若此人，堪愛復堪鄙。
寓興七首  其六 魏野 
天地勞覆載，日月勞往還。此尚不能息，何况在其間。鳥獸飲食外，悠悠無貪慳。如何人異此，晝夜機相關。顧我道何如，心足身長閑。
寓興七首  其七 魏野 
勿謂患至大，君聖民有頼。勿謂事至小，父荒子無告。因思唐堯九年水，少於驪姬數滴淚。
寄河中王專推官兼呈知府孫學士 魏野 
風流官職稱紅蓮，花發多同太守筵。綠醑十分傾玉斝，清商一部列金鈿。池塘閑詠陪靈運，樓閣時登異仲宣。更想清明倚公暇，棲巖萬固到應偏。
寄贈桃林尉史溫 魏野 
知韞才能負壯心，莫嗟作尉尚湮沉。幽求起去登台席，居易徵來入翰林。望氣臺邊桑柘密，棄繻關畔水雲深。憐君况是徵君後，閑擬秋凉策杖尋。
贈陝縣薛偕主簿 魏野 
少年來作簿，英俊復誰如。好事雖聞舊，能官不覺初。耽憂因稼穡，廢寢爲詩書。客戀門前住，民欣部內居。親科公舍竹，教種職田蔬。異日廳應鎖，清才本有餘。
次韻和王希知縣見贈 魏野 
從前宰字絕文詞，喜遇今來併有詩。封禪榜偏推鳳藻，陶鎔筆肯轉稽遲。訟庭任靜猶忘寐，文會雖忙不後期。莫怪林間强酬和，一般民最受深知。
送錢中舍移任洋州興道縣兼呈知郡李屯田 魏野 
鴛鴻出宰去如何，莫爲辭親發浩歌。淹抑暫因民製錦，騫翔終預帝搜羅。樽前老淚流雖盡，林下離腸斷已多。却羨使君爲舊友，公餘開宴日相過。
贈孫何狀元 魏野 
天非道莫尊，道非賢莫存。始知賢人生，與道爲輪轅。明庭親選士，慮彼賢愚渾。天子至文明，擢公爲狀元。一榜三百人，默默誰復言。有如鳳在林，衆鳥不敢喧。威稜廌有角，度量海無垠。直入仲尼室，不顧孟軻門。文得古中新，陳熟甚已冤。一字如一星，光芒不見痕。首官來理陝，棠樹換枯根。淑氣春風和，美化冬日暄。至誠物莫欺，至明物莫昏。平思治地陝，清欲變河源。我生三十年，未嘗離丘園。朴性昧巧習，惟知道可敦。貧巷無富車，閑地唯雲屯。我願爲松竹，生在君子軒。早夜接清風，節高陰更繁。何當親教授，如渴飲衢樽。斯言拙且直，堪將鬼神論。
寄友人臧奎 魏野 
知己念不見，塊然何爲生。慈母無醜子，澹父有妍情。凍雲少舒泰，獨鶴多哀鳴。茲懷若爲寫，援琴不成聲。
別同州陳太保 魏野 
至道不在言，至言不在舌。在琴復在詩，諒唯君子別。侯門戟森森，中有野人謁。非趨勢利場，慕彼仁義轍。此去幾遲留，忽焉還歲月。孤心傷欲摧，凍足澀如折。離聲無歌鍾，行色有霜雪。去矣當復來，琴絃未欲絕。
宿晦上人房 魏野 
野客訪琴僧，夜午月又午。爲我彈薰風，似聽重華語。
夏夜與臧奎陳越會宿河亭聯句三十韻 魏野 
雨破畏日沉，月出酷暑歇。衙中河亭上，靜與山不別。良朋俱遠來，文會一何悅。箕踞巾舄閑，玩好琴樽列。繁禮厭拘攣，陳言誓擺脫。揮塵影參差，飯果香馥烈。酒令時解嚴，談鋒久不缺。樂天無荒淫，飽德異饕餮。高談聞謔浪，正義排詭譎。抗俗絕依違，評文無詆詰。輿論鄙譸張，奴學賤剽竊。徵引角競出，聯唱更相發。較善合權衡，馳義同軌轍。萬物情難逃，千古疑皆决。聖道約扶持，淫辭謀劓刖。風鑒定妍媸，天機藏巧拙。是物有廢興，唯道無本末。義路自坦夷，世途終兀臬。烈士死光輝，常徒生汨沒。逸氣小風雲，直筆輕斧鉞。孟軻心不動，陶潛腰恥折。疲倦僕屢更，輝映燭頻跋。浩歌不成調，狂舞寧赴節。氣候隨斗占，分野爲星別。蛩韻時斷續，漁燈乍明滅。河聲疑地震，電影若天裂。飄風奪輕紈，零露透疏葛。酒海傾屢空，詩源浩不竭。咸平己亥歲，二年時六月。此會是何人，其名野奎越。
解城條山 魏野 
萬仞雲根泉，清泠濯我足。森森滄爪甲，凜凜寒肌肉。來初自試探，坐久頻舒縮。觸開浪花白，踏破苔衣綠。肺腑亦清泠，形影相照燭。忽罷避遊魚，未歸妨渴鹿。懼濁遠泥沙，就陰憐草木。浸潤易調暢，狎翫難羈束。欲伐我未能，先起人何速。此會高且閑，願繼漁父躅。
宿王闢宅與王專洎用晦上人因成聯句 魏野 
夜淺月未生，春寒雪猶在。吳僧携古琴，來與山人會。詩心有是非，禪話無慷慨。高鴻自冥冥，弋者復何害。
淳化五年秋八月二十四日鉅鹿魏野江東僧用晦趙郡李識登解城瑯琊王衢命聯句詩一章凡六十四句請題於是 魏野 
危城閑登臨，秋色際空碧。四顧廓且平，萬慮忽然釋。精誠日月暗，曠達天地窄。壯節但孤聳，憤氣欲四射。鹽穴狂風號，峭壁濃嵐滴。膽氣高虛空，眼目無疆域。幽耳如洗濯，剛腸若刳剔。高譚俗不聞，嘉句景來索。四時歸牢籠，萬象在咫尺。山勢出嵩華，地界連虞虢。意脫喧卑場，神入清虛宅。千峰如聚拳，萬木同森戟。白雲閑不動，飛鳥忽相逆。平莎類裀褥，遠籟當琴瑟。定交心欲剖，言利口難擘。不作蔽日雲，願爲補天石。道在樂詩書，時平偃金革。笑傲得良朋，狂散絕勍敵。筆功壓班輸，酒腸欺烏獲。逸思驟雨傾，歡情湍水激。玄門匪防禦，學海詎沉溺。實果間酒巡，鄰谷和歌拍。頭鄙鍾儀冠，足愛謝公屐。靜勝貫兵法，默論通禪寂。聚散傷輪蹄，興亡悲簡冊。迴飈激吟魂，長空挂醉魄。泉石無榮枯，塵埃自休戚。鳥道晚採樵，人家晴種麥。暮野牛羊雜，重虛鷹隼擊。涿鹿樹圍青，鹽池霞照赤。畫牛羨山相，狎鷗憐海客。古人何卑屑，束縛於名跡。
贈妓張八 魏野 
君爲北道生張八，我是西州熟魏三。莫惜樽前無笑語，半生半熟未相諳。
薔薇 魏野 
碎剪紅綃間綠叢，風流疑在列仙宮。朝真更欲熏香去，爭擲霓衣上寶籠。
曉 魏野 
露侵短褐曉寒輕，星斗闌干野外明。寂寞小橋和夢過，豆花深處草蟲鳴。
題僧寺 魏野 
世情冷暖由分別，何必區區較異同。但得常將紅袖拂，也應勝似碧紗籠。
尋隠者不遇 魏野 
尋真誤入蓬萊島，香風不動松花老。採芝何處未歸來，白雲滿地無人掃。
挽王平甫 魏野 
今日臨風淚，瀟瀟似綆縻。空懷徐稚絮，誰立鄭玄碑。無力酬推轂，平時憤抵巇。何人知枉狀，路粹豈能爲。
白頭公 魏野 
有何辛苦有何愁，個個林間盡白頭。細葉累巢花影暖，微蟲共食竹陰秋。清音豈許黄鶑伏，素羽曾教白鷺羞。唯爾鬢毛應似我，相逢不用話因由。
劉燁大著忽惠雅章喜懼交集輒增二詠聊以謝酬 魏野 
東觀劉郎一古儒，等閑簡帖類經書。論交不棄如雲客，並馬常容似雪馿。蝴蝶夢魂知有據，鳳凰詔命想無虛。翻愁旦暮西垣去，難伴王維宿直廬。
送薛階迎覲察院 魏野 
知心人去野人孤，猶頼時時見鳳雛。病裏鳳雛辭又去，老身縱健不如無。
又次前韻兼乞鶴 魏野 
君去華亭鶴又殂，眼前空見衆禽雛。欲憑轉乞爲閒伴，許史多情許我無。
詩一首 魏野 
誰人把我狂詩句，寫向添蘇繡戶中。閑暇若將紅袖拂，還應勝得碧紗籠。
詩一首 魏野 
城裏爭看城外花，獨來城裏訪僧家。辛勤旋覓新鑽火，爲我親烹嶽麓茶。
句  其一 魏野 
通體全無力，酡顔不自持。
句  其二 魏野 
放人少處先登第，舉族貧時已受官。
存目  其一 魏野 
詩題：清明首句：無花無酒過清明。
存目  其二 魏野 
詩題：秋日登樓客次懷張覃進士首句：閒說飄流亦異鄉。
三門與魏野聯句題東樓 臧奎 
無正文。
夏夜與魏野陳越會宿河亭聯句三十韻 臧奎 
無正文。
將離藍田同魏野飲於亭聯成二韻 王闢 
無正文。
宿宅與王專魏野洎用晦上人因成聯句 王闢 
無正文。
宿王闢宅與魏野洎用晦上人因成聯句 王專 
無正文。
解城條山聯句宿王闢宅與王專洎魏野因成聯句淳化五年秋八月二十四日鉅鹿魏野江東僧用晦趙郡李識登解城瑯琊王衢命聯句詩一章凡六十四句請題於是 釋用晦 
無正文。
解城條山聯句淳化五年秋八月二十四日鉅鹿魏野江東僧用晦趙郡李識登解城瑯琊王衢命聯句詩一章凡六十四句請題於是 王衢 
無正文。
解城條山聯句淳化五年秋八月二十四日鉅鹿魏野江東僧用晦趙郡李識登解城瑯琊王衢命聯句詩一章凡六十四句請題於是 李識 
無正文。
送崇教大師歸天台謹吟七言四韻 范貽孫 
名僧高隠盡修行，人說吾師最出羣。新向天台承帝澤，便朝梁院謝明君。幾程烟水趨丹闕，一院杉松鎖白雲。却泛輕杯舊山去，石橋秋月會聲聞。
禁林讌會之什 錢若水 
一夜春風滿帝都，禁林清曉宴簪裾。玉堂乍到驚凡目，金鎖徐開見御書。四字驪龍爭夭矯，兩篇瓊樹鬭扶疏。詞臣此會人應羨，聖主多才古不如。日上花磚簾捲後，柳遮鈴索雨晴初。閣前吟罷先沈醉，忘却西垣有直廬。
送楊大年知處州二首  其一 錢若水 
夫子厭承明，還求領郡行。兩章干負扆，數刻對延英。豈獨綵衣樂，兼爲晝錦榮。聖朝循吏傳，首得見君名。
送楊大年知處州二首  其二 錢若水 
汗簡成惇史，分符別近班。仍聞括蒼郡，酷似武夷山。捲箔煙霞麗，登樓水石閑。二年棄官去，惟我獨何顔。
濟源縣裴公亭 錢若水 
裴相亭成未退身，空煩舞袖與歌塵。至今亭下蕭蕭竹，似對秋風怨主人。
詠華林書院 錢若水 
居近華林對白雲，義風深可羨人倫。兒孫盡得詩書力，門巷偏多車馬塵。樓上落霞粘筆硯，池邊怪石間松筠。鄉閭豈獨民遷善，階砌無關鳥亦馴。朱實垂庭紅橘熟，清香襲坐藥畦春。他年好卜爲鄰住，悔葺吾廬洛水濱。
句  其一 錢若水 
三陪藻燕簪裾上，五對龍顔日月邊。
句  其二 錢若水 
黼座勸觴鈞樂逸，雲章屬韻待貂傳。
上法智大師 釋遇昌 
雨霽遥空木落時，危亭南望倍依依。白蓮舊社人離久，丹闕經年信去稀。入觀夜堂江月滿，揮松秋殿晝燈微。林中自有吾廬在，請益終期海上歸。
題義門胡氏華林書院 馮起 
華林仙野近南昌，聞說幽奇景異常。竹翠松寒籠藥圃，水清山秀繞書堂。詞登科第名尤振，恩表門閭道愈光。我恨方爲簪組累，莫同吟嘯白雲房。
睢陽五老會詩 馮平 
詔恩分務許優閑，肯借留都獬豸冠。名宦儻來空擾攘，丘園歸去好盤桓。醉遊春圃煙霞暖，吟聽秋潭水石寒。退傅況兼爲隠伴，紅塵那復舉頭看。
送張無夢歸天台 張復 
學道探玄務谷神，薜衣疏野見明君。暫來北闕利名地，歸去舊山鸞鶴羣。洞壑深藏塵外士，冠裳不繫嶺頭雲。赤城千仞幽居處，夜籟秋猿枕上聞。
正旦病中 孫何 
千官簪笏儼成行，春逐鑾輿出建章。丹鳳案明分曙色，絳紗袍暖起天香。旌旗影裏陳方物，金石聲中舉壽觴。可惜龍墀立班處，劉生獨自卧清漳。
僧 孫何 
去路餘千里，行行雪灑衣。諸峰何日別，一錫犯寒歸。夜宿誰聞磬，晨齋自採薇。遥知到禪宇，猿鳥共開扉。
杏 孫何 
殷紅鄙桃艷，淡白笑梨花。落處飄微霰，繁時疊碎霞。苑宜開帝里，壇稱在儒家。麗日明珠箔，清香襲絳紗。
題石橋 孫何 
六月巖崖似九秋，興公辭賦好淹留。杉松迤邐連華頂，鐘磬依稀近沃洲。枕水古碑卿相撰，拂雲新剎帝王修。高僧盡解飛金錫，誰是當年白道猷。
送弟侑 孫何 
武昌古名地，英秀森琳琅。既號詩書窟，復稱雲水鄉。
侍宴御樓 孫何 
突兀毬場錦繡峰，遊人士女擁千重。月離雲海飛金鏡，燈射冰簾掣火龍。
上元雨 孫何 
淡月微雲外，街泥小雨餘。人如墟市散，燈似曉星疏。
桐柏觀 孫何 
玉壇三級接秋空，此是仙家第幾重。羽客有時來駕鶴，王人無歲不投龍。微吟海月生巖桂，長嘯天風起澗松。司馬先生何處去，篆碑猶有白雲封。
吳江 孫何  太湖
晚灘如雪起沙鷗，咫尺姑蘇亦勝遊。逸勢瀉歸滄海遠，冷聲分作太湖秋。葑田幾處連僧寺，橘岸誰家對驛樓。魯望不存無可語，片帆中夜渡清流。
詠華林書院 孫何 
六闕旌門事若何，諸生常不絕弦歌。鯉庭共稟詩書訓，隠巷齊登俊造科。宗族有光傳孝弟，鄉閭無訟化淳和。芝蘭子弟相薰習，金石交朋互切磋。遥望楚江波迥急，却分廬阜影偏多。題名石鼓圍松桂，講易高堂繞芰荷。採藥路從洪井出，買書船自孺亭過。我慚已在瀛洲直，不得西山隠薜蘿。
詩一首 孫何 
張樂魚龍侵岸聽，賦詩賈客倚船看。他年得第彤庭直，拜疏終求鄂渚官。
詩三首  其一 孫何 
貝闕琳宮紫霧深，鳳凰仙樂尚愔愔。鼎湖往事三千載，石筍青春一萬尋。挺立不教凡草長，削成應免俗塵侵。霓旌絳節知何處，空有蓮花送好音。
詩三首  其二 孫何 
薜荔無因掛一毫，化工鎸削亦應勞。圭形直指明河落，桂影遥分漲海濤。發地五千何足貴，去天三百未足高。軒轅轍跡今猶在，斗上丹枕著羽袍。
詩三首  其三 孫何 
黄帝昇天去不還，空留片石在人間。千尋杳杳撐紅日，倚雲喬木羽林閒。時人不信飛昇路，轍跡龍髯竟可攀。
句  其一 孫何 
誰如張璪工松石，擬裂鮫綃畫作圖。
句  其二 孫何 
早晚無塵事。
句  其三 孫何 
美人與月正同色，客子折梅空斷腸。
句  其四 孫何 
飛泉落翠巘，爽籟生寒空。
句  其五 孫何 
欲謁元戎無介紹，薛能詩版在鵰堂。
贈英公大師 王承衎 
文章篆籀久傳芳，灰志禪門道愈光。豐鎬有心營寶剎，瀟湘無意卧雲房。陶情早著詩千首，混俗何妨酒百觴。若許宗雷重結社，願持香火學空王。
句  其一 劉師道 
南浦未傷春草碧，北山仍媿曉猿驚。
句  其二 劉師道 
久師金馬客，勍敵玉溪生。
句  其三 劉師道 
有路期奔月，無媒與嫁春。
句  其四 劉師道 
金谷路塵埋國艷，武陵溪水泛天香。
句  其五 劉師道 
晨瞻北斗天何遠，夢斷南柯日未沉。
句  其六 劉師道 
野馬飛窗日，醯雞舞甕天。
句  其七 劉師道 
青帝翠華沈物外，素娥孀影弔雲端。
句  其八 劉師道 
三千世界銀成色，十二樓臺玉作層。
句  其九 劉師道 
逝波帝子魂何在，芳草王孫怨未歸。
送張無夢歸天台 陳堯叟 
山人之所隠，臨海赤城閒。天台峰峨峨，剡水聲潺潺。絕頂一室非塵寰，忘形終日同雲閒。仙軿每戾止，人迹絕躋攀。沆瀣挹朝味，冰雪留童顔。手持百首還元詩，詩成自謂人不知。世人得之蹈，希夷自此遊。朝市皆爭識形儀，承禎以道遇明主。子訓賣藥歸會稽，張君今能盡繼之。冥冥孤鴻東南飛，邈然不負煙霞期。
送崇教大師南歸 陳堯叟 
能名浄行達理闈，振錫携瓶出翠微。恩重冕旒曾召對，情高雲鶴却同歸。會思蓮社寰中結，杯泛潮風海上飛。不是清時未陳力，便堪隨去掃巖扉。
果實 陳堯叟 
甜於糖蜜軟於酥，閬苑山頭擁萬株。葉底深藏紅玳瑁，枝邊低綴碧珊瑚。
洞霄宮 陳堯叟 
迴合煙光疊翠屏，東南山水此爲靈。鶑花春學蓬瀛境，樓閣夜干牛斗星。古檜森羅燒藥竈，彩雲飄灑聚仙亭。遼天俯近歸期鶴，澥谷旁連駭巨溟。紫陌紅塵無一點，綠毛仙骨有千齡。當時聽法談玄者，環佩鏘鏘拱上清。
披雲亭 陳堯叟 
秦關百二山河固，陝服城闉控此中。別構棟梁成爽塏，俯觀竹樹立青蔥。虛簷豁敞迎朝日，曲檻縈回带晚風。登眺自欣襟带地，萬方轍迹坦然同。
妙智洞 陳堯叟 
追憶經行三十年，漫山桃李競爭妍。于今棠棣花成萼，我已童顔射酒舡。
題義門胡氏華林書院 陳堯叟 
旌闕書亭煥水鄉，四時煙景似滄浪。玉漿寒色連莎砌，金障秋陰覆草堂。田里從來應遜畔，兒孫遊戲亦成行。吾君孝理風天下，誰識謳歌綴樂章。
賡上賜病歸韻 陳堯叟 
寅會丁昌運，訏謨愧瑣才。微功酬帝造，邁級處公臺。辭位囊封上，逾涯寵數來。維藩分聖寄，涕泗遠丹臺。旌仰宸章降，隆彌睿眷回。載賡誠寡和，望闕幾徘徊。
詩一首 陳堯叟 
一榻琴書雙門寺，片心泉石兩林山。江樓把酒雲供望，秋院支筇鶴對閒。
休沐端居有懷希聖 李維 
銀闕琳房視草餘，龍門岑寂斷軒車。彩毫閑試金壺墨，青案時看玉字書。王令風流希謝傅，子雲詞賦敵相如。瓊枝不見蕭齋晚，蕙草烟微度綺疏。
王左丞新菊 李維 
青規前席暇，歸沐興何長。北第秋將晚，東籬菊正芳。幽叢霏薄霧，桂色艷輕霜。已近黄金印，兼臨白玉堂。甘疑掩萍實，秀肯讓芝房。有佞還應指，無憂可要忘。蘂浮丞相酒，氣馥令君香。好固松椿壽，仙經識秘方。
霜月 李維 
銀牀葉暗飄，霜月夜迢迢。寒極犀難辟，憂多酒漫消。荀爐殘更換，湘瑟罷仍調。誰道河流淺，盈盈萬里遥。
送張無夢歸天台 李維 
金骨一何輕，瞳方鬢復青。樓居隠巖桂，飈馭別階蓂。玉宇藏丹訣，琱觴泛綠醹。霞城中夕夢，懸想在彤庭。
送僧歸護國寺 李維 
香剎隠霞標，齋房見落潮。歸思海衆繞，來應輔臣招。倚策吟雲合，乘杯咒浪銷。曹溪久得法，遊戲自逍遥。
送舒殿丞 李維 
讀碑經峴首，貰酒過宜城。莫問依劉事，休傷吊屈情。
句  其一 李維 
清朝納祿猶强健，白首還家正太平。
句  其二 李維 
故宮芳草在，往事暮江流。
句  其三 李維 
轉盼迴巖電，分髯磔蝟毛。
句  其四 李維 
謫去賈生身健否，秋來潘岳鬢斑無。
句  其五 李維 
秋聲和暮角，膏雨逐行軒。
句  其六 李維 
昨日并今日，齋郎與挽郎。
句  其七 李維 
使梅和雪賞，僮橘過霜收。
存目  其一 李維 
詩題：直夜首句：繚垣嶢闕慶雲深。
存目  其二 李維 
詩題：寄田錫舍人留別秦中知己首句：當年心計此心知。
存目  其三 李維 
詩題：歸越東舊隠首句：客亭楊柳葉初殘。
存目  其四 李維 
詩題：再會傅逸人首句：分別知心意不輕出處：《兩宋名賢小集·崧坪小稿》。
存目  其五 李維 
詩題：貽傅逸人首句：少年名節動人羣。
存目  其六 李維 
詩題：郊居寄朝中知己首句：年來流水壞平田。
題黄休復茅亭 任玠 
聚散榮枯一夢中，西歸親友半成空。唯餘大隠茅亭客，垂白論交有古風。
句 任玠 
春風天遠望不盡。
僻居 燕肅 
茅茨城市遠，草徑接魚村。白日偶無客，青山長對門。藥鑪留火暖，花塢带煙昏。靜坐搜新句，冥心傍酒樽。
劍閣 燕肅 
劍聳秋峰積靄昏，關城遥向望中分。觸新百堵連青嶂，依舊千家住白雲。松檜影隨巖寺出，管絃聲雜澗聲聞。
贈惠山慶上人 燕肅 
陸羽泉邊倚瘦筇，參差臺殿映疏松。五天講去春騎虎，一鉢擎來晝伏龍。像閣磬敲清有韻，蘇庭雲過靜無蹤。相逢多說遊方話，知老靈山第幾峰。
句  其一 燕肅 
鬢邊今日白，腰下幾時黄。
句  其二 燕肅 
南昌襦袴歌將洽，西掖絲綸演未遲。
句  其三 燕肅 
王宣古樓閣，習郁舊池塘。
奉和御製中秋翫月歌 寇準 
戒井銅龍漏水平，玉輪初滿物華清。光連南極星輝正，影泛中天帝宇明。風來蘋末披輕霧，香濕蘭叢浥零露。絳河橫度燦雲章，靈鵲羣飛遶宮樹。法久照兮慶昌時，樂芳宴兮忘疲。敷睿文兮玩澄景，當嚴更兮漸永。九門秘邃敞堯宸，靄靄金波矚目頻。進牘豈能抽鄙思，賡歌深媿預朝倫。
奉聖旨賦牡丹花 寇準 
栽培終得近天家，獨有芳名出衆花。香遞暖風飄御座，葉籠輕靄襯明霞。縱吟宜把紅牋襞，留賞惟張翠幄遮。深覺侍臣千載幸，許隨仙仗看穠華。
奉和御製南郊禮成 寇準 
薦降靈符昭瑞命，交修盛則薦清衷。朝真曲里揚丕烈，類帝圓壇報昊穹。述職萬邦咸執玉，來庭異域協占風。禹功高大天無極，堯德明如日正中。福浸含生臻富壽，澤流綿宇霈龐鴻。粢盛豐潔神皆饗，金石和平政本通。鬰鬰雲煙當晝麗，熙熙景物共春融。羣臣抃蹈瞻宸扆，願比南山祝壽躬。
奉和御製真游殿上梁 寇準 
敦崇妙本膺丕貺，濬發鴻源示永年。吉語密傳當乙夜，粹儀祗覿擁祥煙。皇心翼翼精齋至，祖德綿綿道誨宣。誕集純禧彰錫羨，交修茂典表欽先。爰稽大壯新瓊宇，仰法殊庭設綺筵。山積瓌材咸備矣，神扶華棟見巍然。元龜獻兆良辰協，哲匠施勤庶藝全。四柱如翬循寶勢，觚稜削玉燦珠躔。黼帷夙設宸居麗，翠葆躬臨聖志虔。昭答明靈陳盛會，睿詞敷暢煥雲牋。
奉和御製郊外觀稼 寇準 
天苑清塵宿雨收，翠華觀稼慶盈疇。氣和玉燭成豐歲，露冷金莖凜素秋。日麗鮮原平杳杳，煙含嘉穀鬰油油。共知省歛敦農事，信史騰芳紀聖遊。
瑞慶園觀稼奉聖旨次韻 寇準 
善苗棲畝昭靈貺，禁苑鳴鑾值素秋。歛籍神倉符禮本，采詩良耜慶農收。宴開雲幄皇慈洽，日駐天衢睿賞留。千載逢辰增嶽抃，清塵叨從屬車遊。
應制賞花 寇準 
上苑經春雨，宸遊屬盛時。花光籠寶檻，柳色暗龍池。瀲灧雕觴滿，融和暖日遲。共歌成至樂，千載播聲詩。
應制太清樓觀書 寇準 
仙禁開書府，神毫紀格言。簡編包舜禹，圍範總乾坤。稽古崇邦教，斯文闢聖門。從遊觀奧秘，何以報宸恩。
御製乃眷儲闈方崇學術錫羣書於冊府勵至業於承華日命近班同觀盛事七言十韻詩一首奉聖旨次韻 寇準 
景命昭彰佑德基，元儲敦裕協祥期。寢門劭至嘗無怠，學肆多聞詎有疑。金玉騰音鏘睿律，簡編申錫振良規。河圖奧秘言誠訓，藝圃優柔善益資。玉宇風清傳密詔，蓬山雲委錫芳蕤。天顔不遠回宸眷，肉味都忘聽寶辭。燕翼詒謀欣教盛，上庠隆道慶才奇。叨逢華旦居黄閣，久侍宣遊近赤墀。恩厚薦承三晝接，力微寧致百工熙。東闈疏問英猷遠，聖慮乾乾更念茲。
御製慶先后升祔禮成七言六韻奉和 寇準 
天錫靈符興寶祚，澤流綿宇福含生。蒸蒸至孝咸歸厚，翼翼精衷尚執盈。順考漢儀彰道廣，欽崇周典闡文明。豆籩合饗豐盛備，管磬同和雅奏成。愛景融輝昭善應，非煙絢采協殊禎。尊升茂典光惇史，稽古鴻猷振帝紘。
應制賞花釣魚 寇準 
龍禁含佳氣，鑾輿下建章。碧波微蕩漾，紅萼竟芬芳。玉斝春醪滿，金波晝漏長。逢時空竊抃，萬宇正歡康。
和御製降聖節內中道場睹瑞鶴神雀歌 寇準 
秋殿霜凝當永夕，靈場齋潔方無斁。高真諄誨昔親聞，上帝休禎今再覿。鬰葱兮卿雲，仙鶴兮不羣。肅清兮采席，神雀兮振翼。香飄華燭焰亭亭，風度翠簾聲歷歷。嘉應紛綸寶運昌，聖人功與天無極。
奉和御製奉祀述懷歌 寇準 
巍巍至德充綿宇，翼翼宸心臨兆庶。覆育懷生動法天，講求茂典皆師古。協和神化踵唐堯，彬蔚頌聲踰吉甫。赫奕皇威振八荒，清夷王度綏中土。豐年朝野正歡康，溢牒充圖福紀祥。睿聖繼明恢大業，禎符錫祚降穹蒼。省方展寀宣邦職，登岱銘功舉國章。睢上埋牲專事地，漢唐故實存聞記。精靈昭感果潛通，瑞應昭臻知所自。飆羽光臨神告彰，洪源肇啟僊游暨。瀨鄉舊壤闢珍詞，款謁齋莊敦睿意。譙都奏牘達彤庭，耆耋雲趨共瀝誠。順考皇儀尊妙道，再修盛節徇輿情。聲明文物當興運，申命羣儒究禮經。秩秩德音咸布惠，穰穰景福必求成。恭虔毖祠爲齋久，企仰真風志克勤。肅奉蕭薌嘉薦備，廣覃慶賜湛恩頻。式揚丕烈心彌潔，祗上鴻名道益伸。將睹虞巡陪法從，幸同鳬藻樂昌辰。
天安殿致齋 寇準 
國陽崇大報，王宇藻多儀。散致尊王度，懷柔祝帝禧。儲精通合漠，玩志協徵夷。律正風來迥，宵長月上遲。漏筒聲淅瀝，陛戟影流離。夙戒羣倫序，交懽百慮怡。星繁陳法仗，雲密蔭平逵。傳曉鳴梢動，威容聲率祗。
天安殿酌獻天書 寇準 
聖運昭惟永，高真協降祥。方嚴泰壇祀，先薦釜山章。典禮官無曠，涓辰筮有常。中天華闕秘，象衮睟容莊。宵迥星河燦，風微羽衛揚。獻酬靈契接，陟降寶儀彰。顧諟欽元命，寅恭達上蒼。彌文輝竹帛，備物儼蕭薌。尊道宸心至，登春雅俗康。猶將奉齋潔，禔福俟穰穰。
西垣致齋日因成一章呈二相公 寇準 
攝事修雩祀，齋居近紫庭。千門夏雨歇，高樹夕陽生。更散掖垣靜，風來鐘漏清。巖廊慚舊德，書殿愧羣英。白髮將何補，丹心忽自驚。敢言陪邴魏，三接奉休明。
瓊林苑應制 寇準 
鳳蹕出重城，宸遊順物情。檻花紅蕊盛，苑樹綠陰成。雨過池塘靜，風來殿閣清。樂和堯酒滿，千載樂昇平。
和御製祀后土 寇準 
臨晉迎清蹕，靈壇備克禋。薦誠祠后土，求福爲蒸民。展義王猷遠，推恩慶賜均。千官陪漢祀，萬國奉虞巡。仗衛明初日，郊原麗上春。花飛函谷路，柳暗大陽津。宿麥深藏雉，柔桑遠映人。河流迴二陝，山勢壯三秦。簫鼓聞睢上，旌旗過渭濱。天聲驚遠野，兵氣懾邊鄰。在鎬皇歡洽，橫汾睿藻新。周南慚滯迹，空想屬車塵。
述懷 寇準 
吾家嗣儒業，奕世盛冠裳。桂籍冠倫輩，天下知聲光。有才無其命，不得步玉堂。余亦好古者，詩禮承餘芳。赴義忘白刃，奮節凌秋霜。垂衣遇聖主，射策遭時昌。十九中高第，弱冠司國章。棘寺陪法吏，奉使安殊方。薄才難變俗，賤節惟勤王。務簡忽興念，不覺心徬徨。慈親違萬里，瘴雨悲南荒。端居增浩歎，離恨銷剛腸。木落多異感，蟬鳴非故鄉。長思千萬乘，奉職昇周行。步武親玉陛，獻納肩忠良。功成自高退，散髮遊滄浪。
古別意 寇準 
水螢光淡曉色寒，庭除索寞星河殘。清樽酒盡艷歌闋，離人欲去肝腸絕。露荷香散西風驚，征車漸遠聞鷄鳴。深閨從此泣秋扇，夢魂長在遼陽城。
江南春 寇準  怀人 宋词精选 写景 女子
波渺渺，柳依依。孤村芳草遠，斜日杏花飛。江南春盡離腸斷，蘋滿汀洲人未歸。
追思柳惲汀洲之詠尚有遺妍因書一絕 寇準 
杳杳煙波隔千里，白蘋香散東風起。日落汀洲一望時，愁情不斷如春水。
遠恨 寇準 
敗葉亂如雨，暮蟬聲似哭。感物悲昔心，佳期悵難續。雲山雖阻歎，韶華若在目。深情染綵牋，密密空盈幅。溫瘴雁不來，游魚隠深谷。羽鱗孰可憑，音書安可復。焚灰寄長風，字滅魂亦逐。
雜言 寇準 
我徒曠達由胸臆，耻學鯫生事文墨。蛟龍長欲趁風雷，騏驥焉能制啣勒。鏘金佩玉良有時，丐色諛言盡虛飾。功名富貴非偶然，楊子草玄徒默默。楚蘭罷秀足蓬蒿，青松委幹多荆棘。爭如一醉度流年，免使悲歡蕩情域。
秋興呈裴李二同年  其一 寇準 
秋興逐凉吹，颯然驅煩襟。人悲故鄉遠，葉落空山深。楚俗傷去恨，秦城稀來音。何當返煙渭，自樂于園林。
秋興呈裴李二同年  其二 寇準 
歲晚亂山外，野望誰能同。寒沙明夕照，敗葉驚西風。孤煙暝汀樹，霜氣高秋空。徘徊念前事，旅恨良難窮。
暇日遊建平三閭故里廟貌荒凉慘動耳目噫賢者之祀世不絕享郡無正人遺棄若是感事傷俗因留斯句 寇準 
人生苦遠遊，多是悲登眺。況復念三閭，遺蹤良可弔。道直出章華，才高逐邊徼。冤聲噴夜江，愁色迷煙嶠。斷碑沒敗莎，古木吟荒廟。祠正少來奠，岸峻稀停棹。神容漬老苔，壞壁通殘照。舊徑失朱門，空庭起寒燒。餘基雖索寞，清問長光耀。旌賢誰再興，勿使過者誚。
水閣晨起 寇準  长江
板閣常晏眠，偶獨起清旦。月落簷鳥語，煙開客船散。長江色自澄，汀樹聲空亂。羣動又復然，勞勞可長歎。
晚望有感 寇準 
出門望寒野，四顧惟椒坡。憶昔楚大夫，還此情如何。殘陽半明雨，水落西風多。因同下蔡恨，不覺增悲歌。
庚辰歲將命至巴東時已秋序霜荷索然偶賦是章用遣幽恨 寇準 
秉軺偶將命，撫俗煙江湄。地僻接窮峽，務簡稀公期。秋信任無趣，野懷良自宜。月白夜蟬響，池暗風荷衰。溪雲入破牖，山菊開疏籬。貰酒不能醉，鄉園空結悲。徘徊獨凝望，目極長天涯。
成安感秋 寇準 
蟬噪木葉下，遠客忽驚秋。凝恨悲晚候，萬緒皆如抽。芳時同夢幻，急景如奔流。念我何爲者，年來生百憂。貧居負勝事，壯歲傷羈遊。臨民慚墨綬，垂釣思滄洲。達則濟天下，窮當守一丘。胡能效時輩，靦冒隨沉浮。
感興 寇準 
憶昔金門初射策，一日聲華喧九陌。少年得意出風塵，自爲青雲無所隔。主上掄才登桂堂，神京進秩奔殊方。墨綬銅章竟何用，巴雲瘴雨徒荒凉。有時扼腕生憂端，儒書讀盡猶饑寒。丈夫意氣到如此，搔首空歌行路難。
暇日  其一 寇準 
江樓晝靜春陰變，日午簾空飛乳燕。帆稀客散野岸空，隠隠遥峰望中見。
暇日  其二 寇準 
郵亭落日多飛絮，琵琶音重江春暮。坐久凝眸欲斷腸，梅雨如煙暝村樹。
南浦 寇準 
春色入垂楊，煙波漲南浦。落日動離魂，江花泣微雨。
長郊雨餘遠樹減翠新蟬忽鳴激耳嘹唳久客孤坐情如何哉形之于文聊以自遣 寇準 
遥山夏雨歇，遠樹凉風至。憑欄偶開襟，新蟬動秋思。沙溪潔細流，庭木驚疏翠。節候又復然，幽憂斯所萃。芳歲若奔流，羲光不停轡。感物悼前期，誰知此時意。
雪霽池上 寇準 
雪霽池上亭，晴光照泉石。暖覺岸冰銷，靜聞簷溜滴。務簡身暫閑，景幽心自適。極目望南山，圭峰露微碧。
有寄 寇準 
金陵煙草綠，玉塞霜天白。萬里隔關山，年來斷消息。
春日登樓懷歸 寇準  登高 思乡 望远
高樓聊引望，杳杳一川平。遠水無人渡，孤舟盡日橫。荒村生斷靄，深樹語流鶑。舊業遥清渭，沉思忽自驚。
秋思 寇準 
秋氣動天地，恍然情未窮。故園應墜葉，昨夜又西風。白草侵危堞，寒濤接遠空。搘頤當此景，無語夕陽中。
再歸秦川 寇準 
阮路何方盡，西歸興未勞。河流經陝狹，山色入秦高。返照明秋壘，孤村接暮濤。還如丁令至，故里滿蓬蒿。
秋夜獨書勉詩友 寇準 
西風驚萬木，危坐思悠哉。故國經年別，秋鴻半夜來。人應多棄善，天豈不憐才。休學嚴夫子，荒凉老釣臺。
長安書事 寇準 
一從洛邑移秦甸，三見東郊綻早梅。蓮府晝閑鈴閤閉，柳營春暖射堂開。齋壇首冠慚諸將，相印兼營接上台。何事燕公輕仗鉞，却言分閫是麤才。
重陽登高偶作 寇準 
務閑留上客，佳節值重陽。旨酒浮仙菊，清歌遶畫梁。高城明落日，疏樹覺微霜。且盡登臨興，餘歡尚未忘。
塞上 寇準 
春風千里動，榆塞雪方休。晚角數聲起，交河冰未流。征人臨迥磧，歸雁別滄洲。我欲思投筆，期封定遠侯。
寓居有懷 寇準 
疏林頻落葉，孤僻繼離騷。獨坐聞鴻遠，閑吟見月高。夢回更自永，思苦夜何勞。寂寂西郊內，披衣聽海濤。
重到進公院 寇準 
伍年重到支公院，物態人情盡不同。唯有寒檉暗秋色，依然蟬噪夕陽中。
野步 寇準 
幽景恣追尋，遲遲傍柳陰。靜思非世務，孤立是閑心。村迥遥峰出，溪明返照侵。片沙招野步，白鷺伴高吟。積雨迴塘漲，微晴疊翠深。春鳩鳴古寺，煙草入平林。迸笋行無定，飛花勢不禁。凝然客亭上，鄉思獨沉沉。
秋日原上 寇準 
蕭蕭古原上，景物感離腸。遠嶠收殘雨，寒林带夕陽。溪聲迷竹韻，野色混秋光。吟罷還西望，平沙起雁行。
江上晚望懷所知 寇準 
遲遲迷遠信，閑立大江隅。遊子在何處，秋風吹五湖。潮迴沙鳥聚，岸闊釣船孤。歸去還堪歎，田園半已蕪。
秦中感懷寄江外知己 寇準 
念子隔江海，浩然時已秋。蟬鳴關外樹，人在水邊樓。髮白猶搜句，時清尚旅遊。遥思當永夜，不寐向孤舟。
水村即事 寇準 
虛齋臨遠水，吟釣度朝晡。葦岸秋聲合，莎亭鶴影孤。片雲藏疊巘，野燒起寒蕪。獨步時吟望，離人隔五湖。
暮秋感興 寇準 
苒苒前期遠，窮途一可傷。有時聞落葉，不語立殘陽。塞草秋先白，溪沙晚更光。那堪望天末，燕雁又成行。
秋夜感興寄吳順之 寇準 
耿耿不成寐，楚鄉經暮秋。故人遥海嶠，寒月滿江樓。閉戶生蒼蘚，安閑到白頭。如何太平日，獨不出汀洲。
夜坐有懷寄張士遜 寇準 
清秋吟更僻，況復古亭間。少夢蟲聲碎，無風樹影閑。月華澄曲沼，霜氣滿空山。不見張夫子，誰人共往還。
送人下第歸吳 寇準 
鶑老計還失，負書歸故鄉。杏園無近路，澤國有高堂。白鳥迷幽浦，寒猿叫夕陽。離懷休墮淚，春草正茫茫。
秋訪江上友生所居 寇準 
苔石半寥落，坐來生遠愁。故人應罷釣，寒葉自驚秋。村隔平沙暝，江和暮靄流。徘徊不能去，此處有扁舟。
冬夜旅思 寇準 
年少嗟羈旅，煙宵進未能。江樓千里月，雪屋一龕燈。遠信憑邊雁，孤吟寄嶽僧。爐灰愁擁坐，硯水半成冰。
貽趙少府 寇準 
夫君何感命，拾載困風塵。薄宦須流落，孤吟更苦辛。山寒泉易凍，邊近草難春。珍重常招隠，慚非孟子鄰。
春日懷張曙 寇準 
不見張夫子，巖花幾度新。久閑空賦命，遠別更傷春。雨艇愁天末，煙蓑隠渭濱。應嗟年未冠，已作異鄉人。
初夏雨中 寇準 
綠樹新陰暗井桐，雜英當砌墜疏紅。重門寂寂經初夏，盡日垂簾細雨中。
感興寄蓮嶽一二詩禪友 寇準 
西風傷遠別，前計競成非。芳草此時暮，故山何日歸。禪應同雅道，貧合長天機。翻憶雲溪伴，無憀對落暉。
贈隠士 寇準 
夫子才名重，貧居志未勞。吟當寒夜苦，閑到白頭高。心地通禪寂，田園近海濤。不知千載後，誰更續離騷。
湖上作 寇準 
極目望南浦，望中生遠思。雁沉芳草渡，燒斷夕陽陂。歲月寒萍梗，江山念別離。猶餘清夜夢，暫與白雲期。
有懷 寇準 
秦川春婉晚，漢水路迢遥。不待凭危檻，離魂已暗銷。
送李生歸秦中 寇準 
酒闌還執手，之子擬歸秦。風雪過殘歲，山川近早春。久遊詩思苦，遠別柳條新。後會知何日，空餘淚滿巾。
書懷寄韋山人 寇準 
萬事不關慮，孤吟役此生。風騷中旨趣，山水裏心情。衆木彫寒色，空江噴暮聲。終期謁君子，同遶綠苔行。
閑夜圍棋作 寇準 
歸山終未遂，折桂復何時。且共江人約，松軒雪夜棋。
紙鳶 寇準 
碧落秋方靜，騰空力尚微。清風如可託，終共白雲飛。
春雨 寇準 
散亂縈花塢，空濛暗柳堤。望迴腸已斷，何處更鶑啼。
夜坐懷故友 寇準 
西風起窮巷，衆木又彫零。蕙浦月華白，竹窗燈影青。故人難重見，鄰笛不堪聽。行傍秋池上，孤吟對遠星。
南陽帝上各賦玉蝴蝶花一絕 寇準 
堪賞東君造化奇，裝成蝴蝶滿纖枝。粉融輕翅攢花蕊，疑是尋芳未去時。
鄴北旅中懷友人 寇準 
浮世多塵事，悠悠難定期。夢闌懷遠夜，秋盡望鄉時。道在應無悶，風澆自業詩。何當歸釣渚，搘肘一沉思。
弔任瓘處士 寇準 
一生長抱恨，終亦是貧居。遺信留孤鶴，營墳賣古書。竹齋無俗物，秋圃有寒蔬。福善何言昧，悠然望太虛。
秋懷 寇準 
落日留不住，默然空淚零。敗莎侵陋巷，疏葉滿閑庭。有趣窮風雅，無機敵杳冥。浮榮安足戀，歸去亂山青。
送友生下第南歸 寇準 
頻頻退禮闈，此去欲忘機。霄漢貧難達，江湖老獨歸。程遥秋浪疊，村暝夜燈微。應使爲儒者，翻悲苦業非。
邊城春望 寇準 
獨望原西路，離襟倍黯然。青山遮故國，絕塞度新年。風聚沙迷岸，煙開燒滿川。歸心正無際，驃騎莫留連。
草 寇準 
獨步高原上，依依動所思。無人尋蕙徑，落日滿江湄。楚澤晴芳處，秦川晚翠時。此中興廢事，千古復誰知。
送左眉州之任 寇準 
分官離法署，承命守眉州。山館鄰孤寺，春城過亂流。江雲長映日，蜀魄似悲秋。到郡揚清政，遺黎病必瘳。
楚江夜懷 寇準 
西風生遠水，蕭颯度吟臺。明日夜還滿，故人秋未來。寒蛩啼暗壁，敗葉下蒼苔。誰念空江外，年年首重迴。
春日書懷 寇準 
曾讀前書笑古今，耻隨流俗信浮沉。終期直道扶元化，敢爲虛名役片心。默坐野禽啼晝景，閉門官柳長春陰。世間事了須先退，不待霜毛漸滿簪。
離京日作 寇準 
離歌豈忍罇前聽，別恨無由醉裏消。惟有夢魂歸北闕，不知京洛路迢遥。
夜泊江上 寇準 
歲暮峽中村，維舟古樹根。羣峰初落日，夜後獨聞猿。流水自無盡，客愁那可論。平明離楚岸，迢遞指吳門。
新蟬 寇準 
寂寂宮槐雨乍晴，高枝微带夕陽明。臨風忽起悲秋思，獨聽新蟬第一聲。
寄獻廣南許虞部 寇準 
南國江山五十州，星郎從此播芳猷。詩窮雅道皆清唱，官重名曹未白頭。望斷蠻村煙樹遠，吟殘嶺月海風秋。三年政滿迎丹詔，諫署重膺仄席求。
送吉上人 寇準 
新鴻并落葉，正逐朔風飛。此地仍分首，何山是所歸。問程雲棧遠，宿館雨燈微。莫恨天涯別，重尋志未違。
秋夕書懷 寇準 
官路時風漸識情，一悲前計遠愁生。深秋寒氣侵燈影，半夜疏林起雨聲。縣印終年拘吏役，煙蓑何日避浮名。窮通休問巢蓮骨，大抵無徒是至清。
春郊閑望 寇準 
風騷高處謝知音，公退何妨縱野吟。弱柳不能牽別恨，片雲應念識閑心。沙平古岸春潮急，門掩殘陽暮草深。凝望江皋動幽興，數聲鐘磐出西林。
雨中書事 寇準 
一雨起前浦，霏微向暮秋。誰方眠釣艇，我獨在江樓。山晦峰巒隠，煙凝島嶼幽。何當見晴旭，一得泛迴舟。
夜懷寄友生 寇準 
遥夜獨無趣，怳然思故交。泉聲飛石壁，星影動林梢。志壯難低俗，情閑任獻嘲。秋山雖入望，猶不似衡茅。
秋夜懷歸 寇準 
背窗寒燭影沉沉，楚客鄉思欲不禁。板閣漏殘人自遠，水螢光淡夜方深。牢愁聞雨眠疏屋，歸夢隨雲徹故林。憶著煙村舊風景，柿紅時節又鳴砧。
夏夜閑書 寇準 
雨濛村落野梅黄，茅閣長吟水氣凉。幽鳥遠聲來獨樹，小荷疏影占前塘。閑心終不忘魚釣，澹水真宜習老莊。報國自知無世用，煙蓑何日卧清漳。
秋興浩然追憶館殿幽致偶成長句寄徐休學士 寇準 
軺車南去詠江天，閑憶羣賢倍黯然。御水莎青孤立鷺，宮槐煙冷數聲蟬。石渠吏散簾風靜，鳳闕雲歸霽景鮮。幽致不知何日共，思君唯賦帝京篇。
宿江西寺 寇準 
獨宿西林夜，凝然靜擁袍。巫雲秋暝峽，楚月冷生濤。莎敗蛩猶噪，鄉遥夢亦勞。霜風開落葉，還欲續離騷。
聞杜宇 寇準 
曾爲深冤無處雪，長年江上哭青春。平林雨歇殘陽後，愁殺天涯去國人。
巴東寒食 寇準 
春雨蕭蕭寒食天，遠行猶在楚江邊。人思故國迷殘照，鳥隔深花語斷煙。薄宦未能酬壯節，良時空自感流年。因循未學陶潛興，長見孤雲倍黯然。
春晚書事 寇準 
春盡江天景寂寥，思鄉還共楚雲遥。林花經雨香猶在，堤柳無風絮自飄。水國獨慚臨縣邑，煙郊爭合負漁樵。青梅時節遲歸計，且逐餘芳殢酒瓢。
月夜懷故人 寇準 
清夜月初滿，蘚庭吟更幽。梧桐疏影老，蟋蟀亂聲秋。舊國情何極，空江思欲流。故人今底處，危坐獨凝愁。
和趙監丞贈隠士 寇準 
不愛簪裾陪盛列，終年深隠養天機。靜聞風雨眠漁艇，閑稱林泉掛道衣。門接水村多野色，鶴當莎徑立殘暉。高吟幽賞無羈束，始覺趨時事事非。
雨夜書事 寇準 
離人聽積雨，滴滴動鄉心。故國程猶遠，重門夜正深。氣昏濛燼燭，巢冷語棲禽。遥想江南岸，餘花委故林。
歸州留別傅君 寇準 
楊柳如絲拂畫橋，此中留語欲魂銷。還愁別後巴東館，獨聽空江半夜潮。
秋晚閑書 寇準 
吟情自覺都無趣，況復離居感物華。厭讀羣書尋野徑，閑收落葉煮山茶。燒殘寒菊花猶在，霜過香橙味轉加。因想前期重搔首，不堪秋思極長沙。
聞笛 寇準 
平野人歸後，孤城日落時。西風聞一笛，惆悵憶桓伊。
縣齋春書十二韻 寇準 
縣幽無俗事，公退只高吟。江到荆門闊，山連蜀國深。峽雲長映日，蠻雨易成霖。羣雀鳴春院，饑猿叫夜岑。庭荒多古木，地僻見沙禽。印鎖殘陽後，人歸疊翠陰。思鄉空索寞，素分信浮沉。樂靜稀塵累，甘閑負壯心。衰容常懶櫛，病髮豈勝簪。寡欲慵求友，防邪每自箴。澆風終耻合，前事固難諶。望斷天涯外，離魂欲不禁。
予頃從穰下移涖河陽洎出中書復領分陝惟茲二鎮俯接洛都皆山河襟带之地也每凭高極望思以詩句狀其物景久而方成四絕句書于河上亭壁  其一 寇準 
堤草惹煙連野綠，岸花經雨壓枝紅。年來多病辜春醉，惆悵河橋酒旆風。
予頃從穰下移涖河陽洎出中書復領分陝惟茲二鎮俯接洛都皆山河襟带之地也每凭高極望思以詩句狀其物景久而方成四絕句書于河上亭壁  其二 寇準 
蟬鳴日正樹陰濃，避暑行吟獨杖筇。却愛野雲無定處，水邊容易聳奇峰。
予頃從穰下移涖河陽洎出中書復領分陝惟茲二鎮俯接洛都皆山河襟带之地也每凭高極望思以詩句狀其物景久而方成四絕句書于河上亭壁  其三 寇準  写景 抒情 古诗三百首 宋诗 黄河
岸闊檣稀浪渺茫，獨凭危檻思何長。蕭蕭遠樹疏林外，一半秋山带夕陽。
予頃從穰下移涖河陽洎出中書復領分陝惟茲二鎮俯接洛都皆山河襟带之地也每凭高極望思以詩句狀其物景久而方成四絕句書于河上亭壁  其四 寇準 
暮天寥落凍雲垂，一望危亭欲下遲。臨水數村誰畫得，淺山寒雪未銷時。
秋夜懷洛下一上人 寇準 
遊宦忘機久，心源亦自澄。夜聽吳苑雨，秋憶洛城僧。木葉驚棲鳥，寒窗暗靜燈。何時過竹院，一得問三乘。
題花 寇準 
繁花昨夜香苞裂，露裛風吹照野時。能與離人添悵望，一時留與子規啼。
春望書事 寇準 
因晴每日向吟臺，縱目山城景象開。白鳥靜投沙浦去，落花閑逐野泉來。客愁已被楊煙染，春色難甘蜀魄催。看即流芳無處問，但將餘興殢黄醅。
秋日懷友生 寇準 
寂寂感離羣，前期何足云。人從秦嶺別，蟬向楚江聞。村送孤煙起，山空白日曛。更逢疏葉落，愁緒轉紛紛。
春初夜書 寇準 
水國淹留歲月空，雲山東去阻千重。欲令遥夜春愁薄，須頼黄醅臘酒濃。南浦有潮舂柵鎖，西窗無睡怯巖鐘。誰家幾點畬田火，疑是殘星掛遠峰。
江上 寇準 
古岸蕭蕭聞去雁，平蕪杳杳更斜暉。空江極目望不盡，楓葉半紅人未歸。
夜望 寇準 
南亭閑坐欲忘機，望久前村島嶼微。數點寒燈起煙浪，江艇應見夜漁歸。
送人 寇準 
客亭殘照裏，歌闋獨南行。芳草無斷色，離人多別情。遠塗方不極，長笛更飛聲。莫動鄉關念，徒令白髮生。
早春 寇準 
溪水覺暖微函碧，山杏經春半吐紅。不向此時拚一醉，到頭無計奈春風。
寄漳川隠士  其一 寇準 
志高長說耻鳬趨，歲晏園林戀隠居。陋巷自甘棲短褐，侯門終不曳長裾。夜吟雪屋冥搜句，春結煙蓑老釣漁。爲我紅塵偶爲吏，近來還寄絕交書。
寄漳川隠士  其二 寇準 
慵趨大厦戀山薇，立志由來與世違。溪上有時逢靜釣，雪中長日掩閑扉。自知天爵高人爵，不愛朝衣換布衣。我逐浮名任飄泊，清泉難得共忘機。
題巴東寺 寇準 
寺在啼猿外，門開古澗涯。山深微有徑，樹老半無枝。望遠雲長暝，談空日漸移。恐朝金馬去，還失白蓮期。
贈隠士 寇準 
夫子住東野，經年不到城。愛吟無俗趣，貪靜得閑名。荒徑侵山影，虛堂出燕聲。我慚爲俗吏，泉石負幽情。
南亭晨望寄唐知印 寇準 
夢覺偶晨起，南軒還獨過。曉光生遠樹，露氣冷疏荷。窗白遊塵少，風清靜興多。遥知江郡守，幽趣在煙波。
殘月  其一 寇準 
半夜沉清影，宵殘猶伴吟。已甘垂樹杪，由得掛天心。淡色迷蓬戶，餘光映宿禽。誰家傷早別，凝思共沉沉。
殘月  其二 寇準 
光隨春漏細，影共夕煙流。若近明河沒，還疑墜玉鈎。
巴東有感 寇準 
長歲天涯悲斷梗，逢君無處不傷情。那堪日落紅樓伴，更聽蕭蕭杜宇聲。
省夏書事 寇準 
窗戶經初雨，風清野景饒。閑庭猶戲蝶，高樹已鳴蜩。世態貧中覺，鄉思醉裏銷。縱吟還獨步，時復過溪橋。
和李逢同年水閣閑望 寇準 
務簡凭危檻，凝然感物華。孤村經野燒，極浦見漁家。灘急舟難渡，山高日易斜。明時如道在，焉復痛懷沙。
塞上秋懷 寇準 
未識窮邊苦，今遊信有之。秋林殘照後，關路獨行時。磧迥風長急，天寒雁度遲。離心已無頼，更聽戍樓鼙。
送人歸吳 寇準 
忽憶湖山景，沿流興不窮。孤舟將去夜，絕塞已來鴻。白髮前期近，滄川舊業空。明時方道在，莫更學漁翁。
秋日 寇準 
江天物候潛衰變，氣爽初疑夏景餘。雨漬亂苔侵古壁，風飄紅葉滿荒渠。晚雲連嶽幽藏寺，秋水澄江靜見魚。昔歲一鳴無所恨，綠槐金蕊任蕭疏。
寄贈笠澤處士 寇準 
笠澤漁人高節奇，白頭猶自著蓑衣。吟過竹院僧留宿，釣罷煙江鶴伴歸。花落砌邊春雨歇，酒醒林際夕陽微。中朝名士皆知己，多說東來信亦稀。
柳 寇準  古诗三百首 宋诗 柳树
曉带輕煙間杏花，晚凝深翠拂平沙。長條別有風流處，密映錢塘蘇小家。
喜吉上人至 寇準 
鄴北至夔城，三千里外程。勞尋苦吟伴，獨入亂山行。楚水秋無際，巴猿夜有聲。逢師不能寐，因話故鄉情。
早秋二絕  其一 寇準 
年光苒苒暗推移，坐惜流年感舊期。獨聽早蟬秋色裏，潘安初見二毛時。
早秋二絕  其二 寇準 
一聽早蟬響，坐悲芳歲闌。新秋空索寞，前事但心酸。
秋日武關道中 寇準 
行塵漠漠起西風，來往征軒似轉蓬。駐馬幾多愁思苦，亂蟬衰柳武關中。
早春 寇準 
日暖經冰泮，潛回律管春。初驚柳色重，漸見草芽新。罇酒留歡少，雲溪入夢頻。惟應五侯地，行樂及芳辰。
書山館壁 寇準 
秋作西南使，千林覆去程。四時無日影，終夜有猿聲。路入溪雲過，人穿鳥道行。不堪孤驛望，風雨動鄉情。
送趙主簿之任惠安 寇準 
蕭蕭征騎立長亭，遥指天涯萬里程。尊酒欲闌人欲別，夕陽絲管盡離聲。
秋氣凜然庭木將墜道謙上人有南征之役賦詩祖行 寇準 
洪府多佳致，師今欲此行。寒山連楚遠，白浪浸吳平。煙雨經秋迥，霜鴻入夜鳴。到時春未暮，閑聽鷓鴣聲。
酒醒 寇準 
勝遊歡宴是良圖，何必凄凄獨向隅。深院酒醒春日晚，只聞芳樹語提壺。
南陽春日 寇準 
水滿池塘花遶城，日斜南陌暖風輕。千門柳色春煙淡，獨倚高樓聞暮鶑。
春日長安故苑有懷 寇準 
唐室空城有舊基，荒凉長使後人悲。遥村日暖花空發，廢苑春深柳自垂。事著簡編猶可念，景隨陵谷更何疑。入梁朝士無多在，誰向秋風詠黍離。
送人遊邊 寇準 
遠行當歲暮，冰雪路難分。疋馬陽關外，邊聲落日聞。
惜花 寇準 
深謝暖風傳馥郁，長憂夜雨暗摧殘。黄昏欲放笙歌散，更遶朱欄子細看。
微凉 寇準 
高桐深密間幽篁，乳燕聲稀夏日長。獨坐水亭風滿袖，世間清景是微凉。
帝城秋望 寇準 
登臨秋向盡，千里見王畿。過雨山逾翠，經霜菊漸稀。平原夕靄起，高樹宿禽歸。一望關河道，空令詠式微。
禁中偶書所懷呈內翰同年同院二學士 寇準 
朝回內省中，默坐對西風。秋色澄寒沼，朝陽上古桐。龍墀慚近侍，魚浦憶疏篷。會待酬恩了，煙蓑伴釣翁。
新秋 寇準 
孤吟遶桐砌，時節又西風。悵望新秋在，歡娛往事空。柳條微減翠，蓼穗已飄紅。正是多傷感，仍將別恨中。
春晝 寇準 
年長追遊興漸凋，況兼巴峽景蕭蕭。閑齋爲謝楊花到，時拂殘書慰寂寥。
秋日晚晴池上作 寇準 
雨歇南山積翠明，淡雲消盡遠天晴。漪漣不動秋塘靜，獨拄寒筇遶岸行。
夏日 寇準 
離心杳杳思遲遲，深院無人柳自垂。日暮長廊聞燕語，輕寒微雨麥秋時。
留題郡樓 寇準 
千里關河一望間，登臨長到夕陽還。欲驅征旆歸朝去，更倚高樓看暮山。
青州西樓雨中閑望 寇準 
海上秋添寂寞情，萬家煙樹暝重城。蕭蕭細雨遥天暮，獨向空樓聞笛聲。
中書秋日有懷青社舊遊因書一首 寇準 
掖垣秋色生鷄樹，忽憶青丘感舊情。曾倚西樓吟暮雨，數峰寒碧遶高城。
贈寶上人 寇準 
重城蕭寺雖留滯，野鶴由來性本閑。寒磬終宵鳴竹院，虛窗盡日對秋山。旋移怪石資吟賞，應有孤雲共往還。自笑紅塵成底事，幽期長是負松間。
雨夜許氏第會宿各賦四韻 寇準 
雨夜銷煩暑，林塘向夕幽。庭虛惟欠月，樹冷欲生秋。河北嗟新別，罇前念舊遊。若非逢勝會，何以解離憂。
水閣夜望書懷 寇準 
水閣中宵動，寥寥起遠思。秋風生折葦，星彩動寒池。白社孤前約，青雲少舊知。苦吟空自歎，風雅道由衰。
離京作 寇準 
致君才業本無能，戀闕情懷老不勝。欲過龍津重回首，朣朧初日上觚稜。
洛陽道中感懷 寇準 
文陛初辭咫尺顔，恩深猶綴輔臣班。漢庭舊友彫零盡，獨擁雙旌入武關。
初到長安書懷 寇準 
薦承丹詔撫彫殘，適值年豐萬井安。舊職尚兼黄閣貴，前驅新擁碧油寒。靜憐風竹經宵聽，老愛山雲盡日看。魂夢不知關塞外，有時猶得到金鑾。
遊花巖寺 寇準 
寺對南山積翠濃，水村鷗鷺下遥空。層樓望盡樊川景，恨不凭欄煙雨中。
和向相公見寄 寇準 
玉殿登科四十年，當時交友盡英賢。歲寒唯有君兼我，頭白猶持將相權。
送轉運梅學士巡邊郡四首  其一 寇準 
悵飲惜離羣，窮邊去路分。雪深山館夜，孤雁背燈聞。
送轉運梅學士巡邊郡四首  其二 寇準 
絕塞程方遠，窮陰歲欲殘。石城歸夢斷，隴月照人寒。
送轉運梅學士巡邊郡四首  其三 寇準 
水遠沉來信，山長疊去愁。夜深關月白，休凭驛邊樓。
送轉運梅學士巡邊郡四首  其四 寇準 
夙駕巡邊徼，歸程隔亂山。長安花木麗，春苑待君還。
春晝偶書 寇準 
白晝偶成芳草夢，起來幽興有誰知。風簾不動黄鸝語，坐見庭花日影移。
秋夜懷歸 寇準 
渭水苔磯阻舊遊，夢回空館却凝愁。一聲江笛巴雲暝，半夜山風楚樹秋。星落古池孤影動，燈摇疏壁冷光幽。遲明不寐空搔首，蹤跡何由得狎鷗。
憶洛陽 寇準 
金谷春來柳自黄，曉煙晴日映宮牆。不堪花下聽歌處，却向長安憶洛陽。
長安春望感懷 寇準 
灞岸春波遠，秦川暮雨微。凭高正愁絕，煙樹更斜暉。
春晝 寇準 
午晝花陰靜，春風數蝶飛。坐來生遠思，深院燕初歸。
岐下秋書 寇準 
碧樹微凉露氣清，感愁懷舊獨含情。西樓月夜明如水，只欠桓伊一笛聲。
憶岐下小池 寇準 
長憶西園清夜景，酒闌無不獨臨池。可憐隴月三更白，誰見紅蕖露滴時。
岐下西園秋日書事 寇準 
務簡羣吏散，披襟幽興長。松篁經晚節，蘭菊有清香。水凈澄秋色，山高見夕陽。身閑心自泰，何必濯滄浪。
秋懷 寇準 
輕雲不動日微陰，高樹無風秋色深。獨聽暮蟬臨水坐，十年林壑阻歸心。
秋 寇準 
自古名高衆毀歸，又應身退是知機。林風驚斷西窗夢，一夜愁聲憶翠微。
冬日北齋 寇準 
寒風颯颯響庭槐，愛日明窗坐北齋。閑憶故山歸未得，舊遊時展認雲崖。
秋齋 寇準 
霽景有誰同遠望，秋懷無奈只悲歌。雲收遠嶠凝嵐翠，雨歇空庭敗葉多。
洛陽有懷岐山舊遊 寇準 
綠鬢年來已漸彫，舊遊芳草路迢迢。山橫遠翠疑歌黛，柳拂輕梢認舞腰。秦甸夢回空有恨，洛城吟斷獨無憀。斜陽更上高樓望，始覺離情一倍饒。
憶岐下舊遊 寇準 
二年岐下假諸侯，事簡民安選勝遊。花寺水村時駐馬，暮天秋雪獨登樓。靜眠鈴閤聞羌笛，閑酌松醪引越甌。別後幾回空有恨，葉飛蟬噪動離愁。
無題 寇準 
金甲珠襦鎖繡扃，杜城殘月葬娥英。春風候館花如雪，空有鶑傳度曲聲。
秋日登後樓 寇準 
遠山重疊故關遥，公退乘閑上麗譙。今日登臨秋思苦，雨荷風葉共蕭蕭。
早春 寇準 
星紀周天運，微陽氣候新。郊原初度臘，梅柳暗驚春。故國無書久，孤峰入夢頻。年加自多感，況復送歸人。
南陽夏日 寇準 
綠楊陰密覆回廊，深院簾垂晝景長。人靜獨聞幽鳥語，風來時有異花香。世間寵辱皆嘗遍，身外聲名豈足量。閑讀南華真味理，片心惟只許蒙莊。
夏日有懷 寇準 
庭樹陰陰夏景遲，閑房愁對暮簾垂。因思往歲陪天仗，正是瑶池賜宴時。
途中作 寇準 
秋末楚雲端，行侵苔蘚斑。愁腸不厭酒，病眼豈逢山。遠路有時到，宦遊無處閑。却思清渭北，煙柳掩柴關。
喜吉上人至 寇準 
喜師來訪我，幽會興何長。清論都無倦，鄉愁頓欲忘。疏林秋色暮，虛閣水風凉。久坐慵言別，微陽下短牆。
書黄山館壁 寇準 
殘日住孤館，遲遲行古臺。大河連野去，白鳥背城來。離恨渾如結，鄉心漸欲灰。山花半寥落，猶在社前開。
巴東驛秋日晚望 寇準 
楚驛獨閑望，山村秋暮天。數峰橫夕照，一笛起江船。遣恨須言命，冥心漸學禪。遲遲未回首，深谷暗寒煙。
掩卷 寇準 
掩卷頻秋望，無人共展眉。殘陽留古樹，白鳥下寒池。簪組心還倦，風騷志未衰。登臨一長嘆，還失渭川期。
巴東書事 寇準 
鄉思終日有，孤淡厭琴樽。衆木侵山徑，寒江逼縣門。浪沉灘見脊，雨過壁生痕。憔悴悲蘭蕙，因思楚屈原。
池上秋書 寇準 
虛齋獨語復書空，閑對林塘思少同。霜葉聲乾飄夕照，露荷香冷泣秋風。時平偶作青衫吏，心老渾如白髮翁。昨夜渭川歸好夢，一船煙雨打孤篷。
書懷寄郝監軍 寇準 
索居終日學忘機，深歎高堂養獨遲。自問江村紆墨綬，何當煙浦坐魚磯。夢迴渭水秦雲斷，望盡巴山蜀魄飛。好怪多才郝夫子，道孤俱未及輕肥。
南平驛 寇準 
心隨流水還鄉國，身向青山上屈盤。秋夢不成秋雨細，西風一夜客亭寒。
悶書 寇準 
秋憶故鄉魂欲斷，晚臨寒浦思如流。歸來古屋寒燈暗，能較騷人幾處愁。
秋寄江上吟僧 寇準 
掛錫在荆楚，杜門無往還。潮聲到孤寺，月色遍前山。一雁驚幽思，西風慘病顔。何當重携手，高步白雲間。
江上晚望 寇準 
寒鐘來極浦，古寺隔重巖。斜日搘頤坐，天涯落月帆。
金陵懷古 寇準 
極目望吳甸，野煙凝亂流。夜來榆塞雁，叫斷石城秋。舊苑荒餘草，平川半古丘。遲遲獨迴首，落日一蟬幽。
暮春感事 寇準 
春至又春暮，閑心成古心。花光隨雨薄，草色共煙深。粉蝶稀狂影，黄鸝送好音。餘芳留不得，還共夕陽沉。
秋興 寇準 
窮秋九月西風高，疏林木落聲蕭騷。出門長望無所適，唯見空江生暮濤。
春日閑望有感 寇準 
水鄉春氣變新正，風物光榮異帝城。閑步偶尋芳草色，空林獨聽野鶑聲。煙霞未得從幽興，吟賞潛悲減舊情。燕麥楊花自摇蕩，不知離客困南征。
江上聞鷓鴣 寇準 
水村煙樹與雲平，閑倚孤舟念遠行。無奈鄉心倍寥落，殘陽中有鷓鴣聲。
醉題 寇準 
榴花滿甕撥寒醅，痛飲能令百恨開。大抵天真有高趣，騰騰須入醉鄉來。
和趙監丞春江送別 寇準 
孤舟東去水煙微，久客那堪更送歸。三月江頭春盡日，片帆輕絮共紛飛。
送李生二絕句  其一 寇準 
愛君白髮無覊束，命駕常爲千里遊。一夜春江又迴棹，當時風雨滿汀洲。
送李生二絕句  其二 寇準 
晴色半和行色遠，江頭別來欲何之。數盃酒盡又南去，正是落花春暮時。
與詩友會宿 寇準 
此夕南軒宿，論詩萬慮忘。苦吟秋信近，寂坐漏聲長。室靜燈光暗，桐疏露氣凉。幽懷聊自遣，山色漸蒼蒼。
南冠亭秋晚閑望 寇準 
南冠亭外淡江天，久客登臨更浩然。遠浦秋深翻白浪，孤山日暮起蒼煙。已嗟異國逢衰節，況復西風聽亂蟬。倦鳥知還雖有意，故林無奈隔秦川。
峽中春感 寇準 
二年窮峽外，不見帝城春。覽照知年老，逢花感恨頻。浮榮何足貴，幽別轉難伸。終憶歸清渭，林泉卜舊鄰。
東歸再經峽口 寇準 
復命經三峽，波瀾極目愁。片雲生斷壁，孤石礙中流。道路連巴塞，風煙接楚丘。重來登望處，因念昔年遊。
江上晚行 寇準 
秦川不得却歸耕，奉詔年來在楚城。孤寺殘鐘催夕照，汀洲疏葦送秋聲。西風獨起湖山思，久客應知寂寞情。野鶴漸無驚弋意，對人孤立水煙平。
初秋即事 寇準 
古邑端居夏景移，炎飆經雨自收威。蓮衰小渚秋光淡，蟬噪平林夕照微。冷句每招江客和，深心終約嶽雲歸。晚凉却近南亭立，獨看沙鷗向浦飛。
蓮 寇準 
數柄疏荷出小池，幽香深謝好風吹。曉來秋氣凝清露，似學湘妃怨九嶷。
望都雨夜 寇準 
孤驛蕭條風雨夜，夜深窗竹動秋聲。離魂無睡難成夢，却遶長廊獨自行。
成安秋望 寇準 
八月西風蟬噪時，蕭蕭疏葉已辭枝。煙村物景都無頼，況是登臨有所思。
夏日晚凉 寇準 
微凉天氣似秋期，風觸疏簾影自移。遠夢有時尋水寺，孤吟終日對莎池。笋梢成翠堆輕籜，梅實翻黄壓嫩枝。兀兀騰騰聊自遣，此懷深謝野僧知。
輦下書懷 寇準 
身名長似夢，家計盡蕭然。旅宦遊梁苑，歸心滿渭川。郊原秋變色，桑柘晚生煙。願得長閑去，何妨老一廛。
冬日偶書 寇準 
戶庭初過雪，鳥雀亦聲稀。天淡雲容結，林寒日影微。虛名何足道，前是旋成非。簪紱全忘念，終須掃澗扉。
巴東縣齋秋書 寇準 
訟庭終日靜，琴鶴亦長閑。晚樹生凉吹，秋思在遠山。水穿吟閣過，苔遶印床斑。幸有江雲看，何須卜往還。
江行書事 寇準 
孤棹沿流岸，凝懷似舊遊。朝雲生嶽頂，斜月動江流。賤節難干世，離心易感秋。因思六朝事，千古有遺愁。
題楊氏別墅 寇準 
門巷枕江濆，疑將俗境分。湖山晴後見，天籟靜中聞。徑僻苔空老，林寒日漸曛。高懷無一事，長歲似孤雲。
再到鄴下有感 寇準 
漳濱勝地皆牢落，晚歲重來恨莫收。極浦寺藏雲樹老，故人門鎖雨苔秋。煙霄得路輸時彥，泉石忘機阻舊遊。今日重思昔年事，放懷惟上夕陽樓。
成安秋望有懷 寇準 
年加心地轉如灰，書篋經旬亦懶開。詩句偶吟皆感事，文章無用獨傷才。秋蟬殘韻摇疏樹，夕照寒光下古臺。閑遶岸莎看野水，暗流紅葉不重回。
書懷寄唐工部 寇準 
不才曾忝吾君選，紫殿科名志已酬。孤立敢言逾素分，高吟深愧預清流。西風獨見江蘺暮，紅葉還思苑樹秋。多謝明公知賤節，每貽清句緩牢愁。
鄴中和崔邁著作  其一 寇準 
虛室凝愁厭夜眠，長吟靜對欲凉天。夢迴故國人空遠，望斷重城月自圓。時泰未能拋組綬，性孤終是憶林泉。明朝奉詔遐方去，何處煙江寄客船。
鄴中和崔邁著作  其二 寇準 
獨倚空樓畏景殘，凝眸魂斷楚雲端。猿清好雜江聲聽，山遠宜和霽色看。鳥掠平蕪堪入畫，風來危檻欲生寒。蕭蕭前浦歸帆靜，落日長吟且凭欄。
漢上偶書 寇準 
謫仙唐室遊茲郡，花下聽歌醉眼迷。今日漢江煙樹靜，更無人唱白銅鞮。
舂陵聞雁  其一 寇準 
蕭蕭疏葉下長亭，雲淡秋空一雁經。惟有北人偏悵望，孤城獨上倚樓聽。
舂陵聞雁  其二 寇準 
危欄秋盡偶來凭，霜落秋山爽氣澄。誰道衡陽無雁過，數聲殘日下舂陵。
贈魏野處士 寇準 
人間名利走塵埃，惟子高閑晦盛才。欹枕夜風喧薜荔，閉門春雨長莓苔。詩題遠岫經年得，僧戀幽軒繼日來。却恐明君徵隠逸，溪雲誰得共徘徊。
荆南秋望 寇準 
西風吹戶牖，猶自客荆蠻。積水浮秋漢，微陽淡遠山。蟬稀疏葉盡，雨歇片雲閑。何日忘簪紱，深居石室間。
江上送別 寇準 
浪疊春江遠樹微，落花風雨共淒淒。愁人此際腸須斷，況是登臨更送歸。
送人往嶺表 寇準 
炎光君此去，旅恨杳何窮。海樹瘴煙黑，蠻村山路中。
秋日 寇準 
柳衰蟬噪寒煙淡，地迥山遥暮雨收。宛是昔年秋氣味，只添多病與離愁。
留題洛北羅漢閣 寇準 
地高閣迥宜閑望，望盡雲山首懶迴。林下野僧應笑我，半年旌旆四曾來。
判都省感懷 寇準 
昔爲學士掌三銓，屈指年光三十年。秋雨滴階桐已老，白頭重到倍依然。
輦下春日 寇準 
雨餘宮闕麗春陰，三月花光照上林。誰倚青樓望歸騎，日斜南陌柳煙深。
南宮宿齋靜思陝城東閣竹 寇準 
南宮向夕景彌清，風竹蕭然動遠情。憶到陝城東閣伴，拂窗敲砌送寒聲。
途次方城 寇準 
方城舊路四曾過，此度偏饒悵望多。獨倚客亭思往事，南陽何異夢南柯。
經郴州永興驛 寇準 
昔擁雙旌在斗城，今朝孤館語同名。天遥秦樹無因見，極目空饒悵望情。
臨海驛夏日 寇準 
嶺外突蒸當盛暑，雨餘新館覺微凉。最憐夏木青陰合，時有鶑聲似故鄉。
海康西館有懷 寇準 
風露凄清西館靜，悄然懷舊一長歎。海雲銷盡金波冷，半夜無人獨凭欄。
長安春日 寇準 
淡淡秦雲薄似羅，灞橋楊柳拂煙波。夕陽樓上山重疊，未抵愁春一倍多。
病中書 寇準 
多病將經歲，逢迎故不能。書惟看藥錄，客只待醫僧。壯志銷如雪，幽懷冷似冰。郡齋風雨後，無睡對寒燈。
長安春書 寇準 
務閑公府都無事，騎吏前驅引馬行。雨霽晚街官柳色，日長春寺講鐘聲。雲山已有終南秀，泉石猶思洛下清。聞道曲江新水滿，欲携歌管出重城。
宮詞 寇準 
長門秋夜雨，窗外滴寒聲。悔不先辭輦，應無別恨生。
柳 寇準 
絲翠最宜經宿雨，絮飛爭忍逐香塵。簾垂獨院無人處，一樹風摇日午春。
杜陵 寇準 
燕有情還至，花無主亂開。杜陵人不見，夜月自徘徊。
左馮寺樓閑望 寇準 
閑思至道年中事，獨倚左馮城外樓。目斷平皋人不見，暮天無際水悠悠。
偶書 寇準 
往事都如夢，流年只斷魂。不堪春盡日，細雨欲黄昏。
途次鄧州 寇準 
南陽西去見遺基，駐馬平郊遠樹微。自笑平生無所著，不如山鳥解思歸。
春雨 寇準 
漠漠霏霏著柳條，輕寒爭信杏花嬌。江南二月如煙細，誰正春愁在麗譙。
感舊 寇準 
長思密勿侍甘泉，丹地翱翔獨少年。重到文昌倍惆悵，秋風霜鬢共蕭然。
途次三絕  其一 寇準 
秋風故關路，蟬噪日斜時。有客驅征馬，茫茫天一涯。
途次三絕  其二 寇準 
大澤荒草闊，行人心慘悽。邊雲時斷續，流水自東西。
途次三絕  其三 寇準 
沙闊戍樓迥，風高邊日清。遲遲驅疋馬，何處問歸程。
冬日偶成 寇準 
正是旅愁悲遠宦，況逢邊塞向殘年。輪蹄影絕冬深路，鳥雀聲稀雪後天。探騎經旬無使客，戍樓終日有烽煙。病來無復拈罇酒，獨向虛窗盡日眠。
九日羣公出遊郊外余方卧郡齋聽水因寄一絕呈諸官 寇準 
菊老東籬人病酒，西風黄葉滿荒田。不知今日登高興，何似虛堂聽水眠。
春日偶書 寇準 
柳岸花塘慵獨賞，閑門春盡阻閑遊。少年多故心先老，却被人疑似白頭。
送溫尚書入洛 寇準 
蕭蕭紅葉馬前飛，又送王孫晝錦歸。却到舊遊應悵望，故溪秋蘚滿魚磯。
小韓店 寇準 
昔從鄴下遊梁苑，孤店曾經十數迴。歲月暗移人事改，白頭重到小韓來。
虛堂 寇準 
虛堂寂寂草蟲鳴，欹枕難忘是舊情。斜月半軒疏樹影，夜深風露更凄清。
憶樊川 寇準 
閑想舊遊都似夢，別來秦樹又西東。高秋最憶樊川景，稻穗初黄柿葉紅。
東窗 寇準 
徙倚東窗夜未明，悄然幽館獨凝情。燈摇古壁秋蟲怨，露下疏林宿鶴驚。道在任從時態薄，年加潛覺睡魂輕。待酬北闕君恩了，歸聽冰泉落石聲。
九日不飲 寇準 
雲淡長空日欲斜，水邊衰柳噪寒鴉。病來不飲空凄感，獨遶東籬詠菊花。
和人春暮  其一 寇準 
流年賦分長多感，盡日長思立短亭。猶謝海棠花始發，似留春色向凋零。
和人春暮  其二 寇準 
昔曾過洛浦，遺恨寫蒼苔。往事詩空在，春深我獨來。
早行 寇準 
嚴鐘將報曙，遊子已登途。野火時明滅，殘星似有無。
月夜懷杜陵友生 寇準 
一忝軺車命，三逢水國春。重看漢浦月，獨憶杜陵人。旅宦違前計，歸田失舊鄰。年來更多緒，清淚滿衣巾。
贈僧 寇準 
重城須久住，塵事日全無。落葉驚秋信，思山展舊圖。貌同仙鶴瘦，心似片雲孤。念我浮名在，還將靜者殊。
楚江有弔 寇準 
悲風颯颯起長洲，獨弔靈均恨莫收。深岸自隨浮世變，遺魂不逐大江流。霜凄極浦幽蘭暮，波動寒沙宿雁愁。月落烟沈無處泊，數聲猿叫楚山秋。
秋雨懷友生 寇準 
江城秋雨歇，孤坐役吟身。草色荒三逕，蟲聲滿四鄰。邊鴻來已近，庭葉落還頻。對此空搔首，無由面故人。
南亭 寇準 
初夜南亭望，清吟露濕衣。雨餘羣籟發，天淡數星稀。秋氣又還至，故園猶未歸。虛堂愁重入，燭白冷光微。
贈惠政上人 寇準 
寥寥長日掩松關，白首忘機古寺間。香燼石房終曉講，葉堆莎徑憶秋山。澄泉心地清無染，野鶴精神老更閑。孤坐有誰同此意，白雲空見渚禽還。
輦下春望 寇準 
獨向東門凝目望，園林無處不啼鶑。鄉心已似楊花亂，歸路那堪野草生。紫陌盡應趨勝地，紅塵誰肯受閑名。年來却羨滄江叟，長在湖山聽浪聲。
和蒨桃 寇準 
將相功名終若何，不堪急景似奔梭。人間萬事何須問，且向樽前聽艷歌。
過襄州留題驛亭 寇準 
沙堤築處迎丞相，驛吏催時送逐臣。到了輸他林下客，無榮無辱自由身。
春睡 寇準 
春力著人春睡重，葉底黄鸝鳴自送。綠幕朱欄日觀明，回廊側戶風簾動。
華山 寇準  咏物诗 描写山 咏物 写山
祇有天在上，更無山與齊。舉頭紅日近，回首白雲低。
過新井慈光院留題海棠 寇準 
暄風花雜滿欄香，盡日幽吟歎異常。翻笑牡丹虛得地，玉階開落對君王。
廬山 寇準  庐山
江南到處佳山水，廬阜丹霞是勝遊。獨抱古琴携竹杖，若逢絕境莫歸休。
題廬山太平興國宮 寇準  庐山
飛泉噴薄走虹蜺，遠岫崢嶸植玉圭。若有桃花鎮開落，遊人應認武陵溪。
頂山 寇準 
雨歇黄梅後，秋生麥熟前。偶同金馬客，來訪玉龍泉。竹葉一尊酒，榴花五月天。不妨扶拄杖，行到白雲邊。
句  其一 寇準 
冬葉扶疏碧繖團，溪山環郭莫窮端。
句  其二 寇準 
蒼芷溪烟晻靄山，翛然城角起天端。
句  其三 寇準  岳阳楼
青草湖平兩岸水，岳陽樓對三吳州。
句  其四 寇準 
漢水泱泱繞鳳林，峴山南路白雲深。
句  其五 寇準 
到海祇十里，過山應萬重。
句  其六 寇準 
水底日爲天上日。
句  其七 寇準 
老覺腰金重，慵便枕玉凉。
句  其八 寇準 
少年挾彈何狂逸，不用金丸用蜡丸。
句  其九 寇準 
杜鵑啼處血成花，梅子黄時雨如霧。
句  其一○ 寇準 
兼曹謀未展，八幕志方攄。
句  其一一 寇準 
自憐野客都無著。
句  其一二 寇準 
啼鶑夢裏聞。